

Tárgy: Döntés a piacszabályzat módosításáról

Melléklet: módosított piacszabályzat, kérelem

**E L Ő T E R J E S Z T É S**

**HARKÁNY VÁROS ÖNKORMÁNYZAT**

**KÉPVISELŐ-TESTÜLETÉNEK**

**2025. április 3-i RENDES ÜLÉSÉRE**

**4.) Napirendi pont**

|  |  |
| --- | --- |
| ELŐTERJESZTŐ: | Bacsáné dr. Kajdity Petra  jegyző |
| AZ ELŐTERJESZTÉST KÉSZÍTETTE: | Regényiné dr. Börczi Vera  aljegyző |
| VÉLEMÉNYEZÉSRE MEGKAPTA:   * Pénzügyi, Városfejlesztési, Kulturális és Idegenforgalmi Bizottság * Jogi és Szociális Bizottság   Egyéb szervezet |  |
| MEGTÁRGYALTA: | Tárgyalja a 2025.04.03-i ülésén |
| AZ ÜGYBEN KORÁBBAN HOZOTT HATÁROZAT/HATÁLYOS RENDELET: | 173/2024.(XII.12.) sz. Önkormányzati hat. |
| SZÜKSÉGES DÖNTÉS:  HATÁROZAT/RENDELET | határozat |
| SZÜKSÉGES TÖBBSÉG: | Egyszerű többség |
| TERJEDELEM:  MELLÉKLET: | 2 oldal előterjesztés  mellékletek: módosított piacszabályzat, kérelem |
| TÖRVÉNYESSÉGI VÉLEMÉNYEZÉSRE BEMUTATVA |  |
| POLGÁRMESTER LÁTTA: |  |

**ELŐTERJESZTÉS: Harkány Város Önkormányzat Képviselő-testületének 2025. április 3-i rendes ülésére**

**ELŐTERJESZTÉS CÍME: Döntés a piacszabályzat módosításáról**

**ELŐTERJESZTŐ: Bacsáné dr. Kajdity Petra jegyző**

**ELŐTERJESZTÉST KÉSZÍTETTE: Regényiné dr. Börczi Vera aljegyző**

***Tisztelt Képviselő-testület!***

A képviselő-testület legutóbb 2025.01.01. napi hatálybalépéssel módosította a piacszabályzatot a bérlők által felmerült igényekkel – bezárt sátrak elő való kipakolás szabályozása, sátrak raktárkénti hasznosításának lehetősége- és piacfelügyelői javaslatokkal összhangban. Az előterjesztés tartalmazta a piacfelügyelő további olyan javaslatait is, amelyek nem a piacszabályzat hatálya alá vagy más szerv hatáskörébe tartoznak. Ezeket a javaslatokat a piac népszerűségének, látogatottságának növelése érdekében fogalmazta meg a piacfelügyelő: ilyen javaslat volt a lángos sütés engedélyezése, őstermelői piacon alkalmankénti esti piac szervezése, karácsonyi vásár a piacon.

A piac területét érintően egy olyan megkeresés érkezett a polgármesteri hivatalba, amely a piac népszerűségének és kihasználtságának növelését eredményezheti. A kérelem az őstermelői piacon található fedett épületet és az az előtti teret érinti. Gibicsár Gergő és Gibicsár-Vida Dorina foodtruckot és látványgrilleket szeretne elhelyezni a piacon, ahol elsősorban helyi termelők alapanyagainak felhasználásával street food ételeket kínálnának, ehhez kapcsolódóan pedig a fedett építményben egyrészt helyi termelők termékeinek bemutatását és értékesítését biztosítanának, másrészt vendégteret alakítanának ki a vásárlóiknak. Emellett alkalmi rendezvényekkel kívánják színesíteni a település programkínálatát, mobil színpad kihelyezésével esetenként zenés vagy színjátszó bemutatók megvalósítását is tervezik.

Tekintettel arra, hogy a kérelmezők olyan termékkört kívánnak kialakítani, melyben őstermelői/kistermelői termékek felhasználását, árusítását is végezni kívánják, a projekt szakmai vezető véleménye szerint az őstermelői piacot érintő TOP pályázati kritériumokkal összeegyeztethető a folytatni kívánt tevékenység.

A tevékenység végzéshez szükséges hatósági engedélyek, igazolások beszerzése, bejelentések megtétele, az ezekhez szükséges feltételek biztosítása természetesen a kérelmezők feladata, ezekre nézve az önkormányzat semmilyen kötelezettséget nem vállal.

A piacfelügyelővel ismertettük az elképzelést, aki azt támogatja, a piac forgalmának, népszerűségének növekedését várja az új kereskedők és az általuk tervezett programok megjelenésétől.

A piacon az árusítás díj ellenében, bérleti szerződés alapján vagy helyfoglalással lehetséges. Az őstermelői piac tekintetében asztalbérleti díjak és a VP-s valamint a TOP-os pályázatban épített zárt üzlethelyiségek díjai kerültek meghatározásra, mindkét esetben 1000 Ft/m2/hó árral. A kérelemmel érintett fedett helyiség egy egységben való bérbevételére jelenleg nem tartalmaz díjat a piacszabályzat. Hasonló volt a helyzet a pékség mögötti VP-s üzlethelyiségekkel is: eredetileg ezek tekintetében is csak asztal-díjak kerültek meghatározásra, majd igény mutatkozott az üzletek egy egységként való bérbevételére, melyre 1000 Ft/m2 összeggel számított díjat állapított meg a képviselő-testület (173/2024. (XII.12.) Önk-i határozattal). Ahhoz, hogy a kérelemmel érintett fedett helyiség és a mellette található téren elfoglalni kívánt terület bérbeadható legyen, ezekre díjat szükséges meghatározni a piacszabályzat díjtarifa táblázatának módosításával. Javasoljuk, hogy a VP-s és TOP-os üzlethelyiségekhez hasonlóan 1000 Ft/m2 havidíj kerüljön megállapításra (a két fedett árusítóhely eltérő méretű, a kérelemmel érintett helyiség 44 m2 alapterületű), valamint ugyanilyen mértékű díjat javaslunk a büfékocsi, grill és egyéb elemek őstermelői piactéri elhelyezésére. A mobilszínpad tekintetében az alkalomszerű használat miatt a napi díjat tartjuk reálisnak, az előzőekhez hasonló mértékben. A bérleti díj a rezsit nem tartalmazza, a tevékenységgel, bérelt terület használatával összefüggésben felmerülő egyéb kiadások, közüzemi díjak bérlőket terhelik.

A kérelmezők elképzeléseit tartalmazó megkeresést, projektjük bemutatását az előterjesztéshez csatoljuk.

A piacszabályzatot érintő további módosítási javaslat érkezett a piacfelügyelő részéről a piaccsarnok nyitvatartását érintően, tekintettel arra, hogy forgalom hiányában a kereskedők már a 16 órai zárást megelőzően bezárnak és elvonulnak, így viszont az esetlegesen mégis betérő érdeklődő vásárlók panaszkodnak, hogy nem tudnak kitől vásárolni, ráadásul az áruk ki vannak pakolva, de azok őrzése nem megoldott. Emiatt április 1. és szeptember 30. közötti időszakban a piaccsarnok vonatkozásában hétfőtől péntekig 7.30-15.00-ig tartó nyitvatartási időt javasolt a jelenleg elfogadott 8-16 órához képest.

Minezen javaslatokat tartalmazza az előterjesztés mellékletét képező piacszabályzat módosított 1. melléklete (nyitvatartási idő) és 2. mellékelte (díjtarifatáblázat).

Az előterjesztés -megkeresés és módosított piacszabályzati mellékletek- támogatása esetén az alábbi határozati javaslatokok elfogását javasoljuk:

**Határozati javaslat 1.:**

*Döntés Gibicsár Gergő és Gibicsár-Vida Dorina piacot érintő megkeresése támogatásáról*

Harkány Város Önkormányzatának Képviselő-testülete Gibicsár Gergő és Gibicsár-Vida Dorina harkányi lakosoknak a piacon tervezett látványgrill és büfékocsi elhelyezésére irányuló megkeresését támogatja azzal, hogy a tevékenység megkezdéséhez szükséges hatósági engedélyek, igazolások beszerzése kérelmezők kötelessége, azokkal összefüggésben az önkormányzat kötelezettséget nem vállal.

Határidő: azonnal

Felelős: jegyző

**Határozati javaslat 2.:**

*Döntés a piacszabályzat módosításáról*

Harkány Város Önkormányzatának Képviselő-testülete „Az önkormányzat tulajdonában levő piac üzemeltetési szabályzata” 1. és 2. számú mellékletének 2025. 04. 05. napi hatálybalépéssel történő módosítását az előterjesztés mellékletét képező tartalommal jóváhagyja.

Határidő: 2025.04.05.

Felelős: jegyző

Harkány, 2025. 03. 28.

Regényiné dr. Börczi Vera, aljegyző sk.