í

Tárgy: Döntés a Harkány Város Önkormányzat Képviselő-testületének a Szervezeti és Működési Szabályzatról szóló 26/2016. (XII.27.) számú rendeletének módosításáról

Melléklet: rendelet tervezet

****

**E L Ő T E R J E S Z T É S**

**HARKÁNY VÁROS ÖNKORMÁNYZAT**

**KÉPVISELŐ-TESTÜLETÉNEK**

**2025. április 3-i RENDES ÜLÉSÉRE**

**8.) Napirendi pont**

|  |  |
| --- | --- |
| ELŐTERJESZTŐ: | Bacsáné dr. Kajdity Petra  jegyző |
| AZ ELŐTERJESZTÉST KÉSZÍTETTE: | Bacsáné dr. Kajdity Petra  jegyző |
| VÉLEMÉNYEZÉSRE MEGKAPTA:   * Pénzügyi, Városfejlesztési, Kulturális és Idegenforgalmi Bizottság * Jogi és Szociális Bizottság * Egyéb szervezet |  |
| MEGTÁRGYALTA: | Tárgyalja a 2025.04.03-i ülésén |
| AZ ÜGYBEN KORÁBBAN HOZOTT HATÁROZAT/HATÁLYOS RENDELET: | 26/2016. (XII. 27.) rendelet  41/2025. (III. 18.) határozat |
| SZÜKSÉGES DÖNTÉS:  HATÁROZAT/RENDELET | rendelet |
| SZÜKSÉGES TÖBBSÉG: | Minősített többség |
| TERJEDELEM: | 3 oldal előterjesztés  rendelet tervezet |
| TÖRVÉNYESSÉGI VÉLEMÉNYEZÉSRE BEMUTATVA: |  |
| POLGÁRMESTER LÁTTA: |  |

**ELŐTERJESZTÉS: Harkány Város Önkormányzat Képviselő-testületének 2025. április 03. napján tartandó rendes ülésére**

**ELŐTERJESZTÉS CÍME: Döntés a Harkány Város Önkormányzat Képviselő-testületének a Szervezeti és Működési Szabályzatról szóló 26/2016. (XII.27.) számú rendeletének módosításáról**

**ELŐTERJESZTŐ: Bacsáné dr. Kajdity Petra jegyző**

**ELŐTERJESZTÉST KÉSZÍTETTE: Bacsáné dr. Kajdity Petra jegyző**

**MELLÉKLETEK: rendelet-tervezet**

**Tisztelt Képviselő-testület!**

Harkány Város Önkormányzatának Képviselő-testülete 26/2016.(XII.27) számú rendeletével alkotta meg az önkormányzat hatályos Szervezeti és Működési Szabályzatát (a továbbiakban: SZMSZ), melynek hozzáigazítása a jelenlegi önkormányzati ciklus követelményeihez az alakuló ülést követően megkezdődött.

A képviselő-testület 2025. március hó 18. napján megtartott ülésén az SZMSZ felülvizsgálatát határozta el, és az alábbi döntést hozta:

**41/2025.(III.18.) sz. Önkormányzati hat.:**

*A képviselő-testület szervezeti- és működési szabályzatának felülvizsgálatáról*

Harkány Város Önkormányzat Képviselő-testülete megállapítja, hogy a képviselő-testület összehívására vonatkozó szabályok miatt a Szervezeti és Működési Szabályzatról szóló 26/2016. (XII. 27.) önkormányzati rendelet felülvizsgálata szükségessé válik.

A képviselő-testület felkéri a jegyzőt, hogy a rendelet módosítását a soron következő rendes testületi ülésre készítse elő.

Határidő: következő rendes testületi ülés

Felelős: jegyző

Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 53. § (1) bekezdése alapján:

*„A képviselő-testület a működésének részletes szabályait a szervezeti és működési szabályzatról szóló rendeletében határozza meg. A képviselő-testület a szervezeti és működési szabályzatról szóló rendeletben rendelkezik:*

*a) az önkormányzat hivatalos megnevezéséről, székhelyéről;*

*b) a képviselő-testület átruházott hatásköreinek felsorolásáról;*

*c) a képviselő-testület üléseinek összehívásáról, vezetéséről, tanácskozási rendjéről;*

*d) az önkormányzati képviselőkre vonatkozó magatartási szabályokról, az ülés rendjének fenntartásáról és az annak érdekében hozható intézkedésekről;*

*e) a nyilvánosság biztosításáról;*

*f) a döntéshozatali eljárásról, a szavazás módjáról;*

*g) a rendeletalkotásról és határozathozatalról;*

*h) a képviselő-testület ülésének jegyzőkönyvéről;*

*i) a közmeghallgatásról;*

*j) az önkormányzat szerveiről, azok jogállásáról, feladatairól;*

*k) a jegyzőnek a jogszabálysértő döntések, működés jelzésére irányuló kötelezettségéről;*

*l) a képviselő-testület bizottságairól.”*

A Szervezeti és Működési Szabályzatról szóló 26/2016. (XII. 27.) önkormányzati rendelet (a továbbiakban: Ör.) a képviselő-testület összehívásáról az 5. §, a rendkívüli előterjesztésről a 12. § rendelkezik. Az összehívás további szabályairól az Mötv.44. §-on kívül részletes rendelkezéseket nem tartalmaz, a 44. § rendelkezése is javarészt az indítványra történő összehívás szabályait rendezi. Az Mötv. kommentárjában rögzítettek szerint a szakaszban foglaltakat a rendkívüli ülések összehívására vonatkozó szabályként kell értelmezni.

Fentiekre tekintettel a képviselő-testület a saját működésére vonatkozó szervezeti-, és működési szabályzatban rendelkezhet az ülés összehívásának részletes szabályairól, a meghívó tartalmáról, az előterjesztések kiküldésének módjáról és határidejéről.

A szakmailag megalapozott döntéshozatal érdekében fontos követelmény, hogy a képviselők valamennyi, rendelkezésre álló információhoz hozzájussanak – mely követelménynek az előterjesztések eddig is megfeleltek, azokkal kapcsolatban törvényességi felhívást sem kaptunk – , ezért előfordulhat, hogy a meghívó kiküldésével egyidejűleg minden előterjesztés vagy esetleg csupán az előterjesztés melléklete nem készül el, viszont a döntéshozatal napjáig ezen információk rendelkezésre fognak állni. Ezért szükséges a képviselő-testületi anyagok kiküldésére vonatkozó rendelkezések pontosítása, mely tervezett változásokat rövid úton a törvényességi felügyeletet ellátó Baranya Vármegyei Kormányhivatallal leegyeztettünk. Javaslataikat – miszerint egyszerűsítsünk a kiküldésre vonatkozó rendelkezéseken – a tervezetbe beépítettük. A napirendi pontok elfogadásával a képviselő-testület gyakorlatilag dönt az előterjesztések elfogadhatóságáról, azok tárgyalásra való alkalmasságáról.

A fentieknek megfelelően elkészítettük a rendelet módosítás tervezetét.

A jogalkotásról szóló 2010. évi CXXX. törvény 17. §-a alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről a helyi önkormányzat képviselő-testületét tájékoztatni kell.

**Hatásvizsgálat**

**A tervezett rendeletmódosítás társadalmi hatása:** Az önkormányzat megfelelő működése fontos része az állampolgárok életének, hiszen a legtöbb szolgáltatást a helyi önkormányzatoktól kapják. Ebből a szempontból van jelentősége annak, hogy a hatályos szervezeti-és működési szabályzat alkalmazható, és aktuális legyen, igazodva az újonnan megalakult képviselő-testület és az új önkormányzati ciklus célkitűzéseihez, a polgármester ill. a képviselő-testület ciklus-programjához.

**A rendelet-módosítás gazdasági, költségvetési hatása**: a módosító rendelet megalkotása nem jár az eddigiektől eltérő költségvetési hatással.

**Környezeti és egészségi következménye**: nem kell számolni ilyen hatással.

**Adminisztratív következmények**: nincs ilyen hatás.

**A rendelet megalkotásának szükségessége, a jogalkotás elmaradásának várható következményei:** Fontos követelmény, hogy a képviselő-testület tagjai valamennyi, rendelkezésre álló információhoz hozzájussanak, ezzel megalapozva a döntéshozatalt.

**A rendelet alkalmazásához szükséges személyi, szervezeti, tárgyi és pénzügyi feltételek:**rendelkezésre állnak.

Fentiekre tekintettel tisztelettel kérem a képviselő-testületet, hogy a rendelet módosítást elfogadni és megtárgyalni szíveskedjenek. A rendeletet tervezetet – végső előterjesztői indokolással együtt – az előterjesztéshez csatoltuk.

Harkány, 2025. március 25.

Bacsáné dr. Kajdity Petra, s.k. jegyző