***2024. évi beszámoló – Piaccsarnok és piactér***

***Vásártér***

A 2024-es év elején összesen 32 kereskedő kezdte meg tevékenységét, 83 vásári sátorban árusítva portékáikat. Az év folyamán további 2 kereskedő csatlakozott, akik összesen 3 újabb vásári sátorban kezdték meg működésüket, így növelve a piac sokszínűségét és kínálatát.

***Vásárcsarnok***

A csarnokban az év kezdetén 10 kereskedő bérelt 15 pavilont, valamint további 2 kereskedő bérelt asztalokat, összesen 21,24 m² területen (17,24 m² és 4 m²). Az év közben újabb 2 kereskedő csatlakozott, akik rövidebb időszakra béreltek pavilont, ezzel tovább növelve a csarnokban zajló kereskedelmi tevékenységet.

***Szervízüzletek***

A szervízüzletekben a pékség változatlanul működött az 1-3. számú helyiségekben, emellett az év folyamán további 2 új szervízüzlet került bérbeadásra, bővítve a szolgáltatások körét.

***Termelői piac***

A termelői piacra 20 asztalt helyeztünk ki, melyek közül 9 az év folyamán tetővel is el lett látva. Az igények növekedésével további 7 asztal került kihelyezésre, hogy minden árus számára biztosított legyen a megfelelő hely.

Újdonságként bevezettük a Zsibi sarkot, ahol 4 asztalon az eladók otthon használt, megunt tárgyaikat értékesíthették. A piac stabil működését és árusítóhelyek állandóságát több hosszabb távú szerződéssel biztosítottuk mind a termelői piacon, mind a féltetővel fedett részben.

***Szerződéssel rendelkező árusok***

* 13 őstermelő
* 3 kézműves
* 2 egyéni vállalkozó
* 1 magánszemély

***Napijegyes árusok***

* 10 őstermelő
* 10 kézműves
* 11 magánszemély
* 1 egyéni vállalkozó

Összesítve az év folyamán

* 23 őstermelő
* 13 kézműves
* 12 magánszemély
* 3 egyéni vállalkozó

árult a termelői piacon.

A termelői piac bevétele 2024 évben **1.440.800** *Ft* volt.

***Online jelenlét és marketing***

Februárban elindítottuk a piac Facebook-oldalát, amely gyorsan népszerűvé vált, és már százezres megtekintés felett jár. Emellett a piac a Google térképre is felkerült, ahol az érdeklődők útvonaltervet kérhetnek és véleményezhetik a piacot. Jelenleg 2228 vélemény alapján a piac átlagosan 4,2 csillagos értékelést kapott.

***Bevételek***

A havi bevételek az aktív időszakban (amikor nincs szüneteltetés):

* Vásári sátrak**: 2.209.475** Ft/hó
* Piaccsarnok: **657.074** Ft/hó
* Szervízüzletek: **153.650** Ft/hó
* Összes havi bevétel**: 3.020.199** Ft/hó

***Egyéb fejlesztések és változások***

***Takarítás és adományozás***

A csarnok 2-3. pavilonjából eltávolítottuk a régóta tárolt ruhákat, amelyeket a Harkányi Caritas szervezet számára ajánlottunk fel.

***Kapcsolattartás***

Gellén Antal úrral napi kapcsolatban vagyunk, aki a fenntartás és üzemeltetés terén mindenben segítőkész.

***WC beléptetőrendszer***

2024 július 18-tól bevezetésre került a beléptetőrendszer, amely december 31-ig **350.000 Ft** bevételt hozott. A kereskedők számára 54 bilétát osztottunk ki, mely 3.000 Ft/hó díjjal számolva **162.000** ft/hó bevételt jelent. Ezen felül a termelői piacon szerződéskötők is 3000 ft/hó áron kapták a belépő bilétát. Az új rendszer bevezetése óta a WC-k rendezettebbek és könnyebben tisztán tarthatók.

***Első koraesti piac***

2024. augusztus 17-én megszerveztük az első koraesti piacot, amely nagy sikert aratott. 19 kereskedő 27 asztalon árulta termékeit 16:00–20:00 között. Idénre tervezzük a folytatást!

***Konténerudvar biztonsági fejlesztése***

Három kamera kihelyezésével csökkent az illegálisan lerakott hulladék mennyisége, különösen az üveggyűjtő környékén.

***Csarnokfelújítás és helyhiány kezelése***

A csarnok tervezett felújítása miatt a kereskedők nagy részét sikerült áthelyezni más területekre. 2024 év végén és 2025 elején 5 használaton kívüli sátor és 1 sátorhely került újrahasznosításra. A rossz állapotú sátrakat a kereskedők megvásárolták vagy lebontották, helyükre 5 új vásári sátor épült, valamint 1 sátrat felújítottak, amely 3 kereskedő számára biztosított helyet. Az évek óta üresen álló sátrak tulajdonosaival sikerült megállapodást kötni, hogy a csarnokból kiköltöző kereskedők ideiglenesen raktárnak használhassák azokat.

***Raktározási lehetőségek visszahozása***

A kereskedők körében pozitív fogadtatásra talált a raktárhelyiségek visszaállítása. Több kereskedő, aki korábban bezárta volna több üzletét, raktárként továbbra is hasznosítja a bérleményt, amely így továbbra is bevételt generál.

***Új bérlők és üzletek***

A bezárt zöldséges helyére sikerült új bérlőt találni, aki szintén zöldség-gyümölcs boltot nyit.

Tárgyalásokat folytattunk 2 vállalkozóval, akik lángosozót nyitnának a csarnokban a felújítás után.

Összességében a 2024-es év jelentős fejlesztéseket, szervezeti és infrastrukturális átalakításokat hozott, amelyek stabil alapot biztosítanak a piac további növekedéséhez és fejlődéséhez.

Harkány, 2025. 03. 27.

Béres Attila sk.

Piacfelügyelő