Tárgy: Döntés a „Harkányban élni Jó! -Esély Otthon, Harkányban” című pályázat keretében megüresedő 3 db lakásra szóló pályázati felhívás kiírásáról

Melléklet: Pályázati felhívás



**E L Ő T E R J E S Z T É S**

**HARKÁNY VÁROS ÖNKORMÁNYZAT**

**KÉPVISELŐ-TESTÜLETÉNEK**

**2025. április 3-i RENDES ÜLÉSÉRE**

**11.) Napirendi pont**

|  |  |
| --- | --- |
| ELŐTERJESZTŐ: | Bacsáné dr. Kajdity Petra  jegyző |
| AZ ELŐTERJESZTÉST KÉSZÍTETTE: | Regényiné dr. Börczi Vera  aljegyző |
| VÉLEMÉNYEZÉSRE MEGKAPTA:   * Pénzügyi, Városfejlesztési, Kulturális és Idegenforgalmi Bizottság * Jogi és Szociális Bizottság   Egyéb szervezet | - |
| MEGTÁRGYALTA: | - |
| AZ ÜGYBEN KORÁBBAN HOZOTT HATÁROZAT/HATÁLYOS RENDELET: | - |
| SZÜKSÉGES DÖNTÉS:  HATÁROZAT/RENDELET | Határozat |
| SZÜKSÉGES TÖBBSÉG: | Egyszerű többség |
| TERJEDELEM:  MELLÉKLET: | 2 oldal előterjesztés  Pályázati felhívás |
| TÖRVÉNYESSÉGI VÉLEMÉNYEZÉSRE BEMUTATVA: |  |
| POLGÁRMESTER LÁTTA: |  |

**ELŐTERJESZTÉS: Harkány Város Önkormányzat Képviselő-testületének 2025. április 03. napján tartandó rendes ülésére**

**ELŐTERJESZTÉS CÍME: Döntés a „Harkányban élni Jó! -Esély Otthon, Harkányban” című pályázat keretében megüresedő 3 db lakásra szóló pályázati felhívás kiírásáról**

**ELŐTERJESZTŐ: Bacsáné dr. Kajdity Petra jegyző**

**ELŐTERJESZTÉST KÉSZÍTETTE: Regényiné dr. Börczi Vera aljegyző**

***Tisztelt Képviselő-testület!***

A Harkány Város Önkormányzata által korábban sikeresen elnyert EFOP-1.2.11-16-2017-00035 „Harkányban élni Jó! -Esély Otthon, Harkányban” elnevezésű pályázat keretében a Harkány 754 hrsz., természetben a 7815 Harkány, Zrínyi Miklós utca 1. szám alatti ingatlanban összesen öt önkormányzati lakás került kialakításra és felszerelésre, 18-35 év közötti célcsoportba tartozó fiatalok önálló lakhatásának biztosítása céljából. Az újonnan kialakított lakásokkal az Önkormányzat a város lakosságfenntartó erejét kívánta növelni, a település jövője szempontjából értékes végzettséggel rendelkező személyek városban történő letelepedésének -lakhatási támogatás formájában való- támogatásával. A képviselő-testület a „Harkányban élni Jó! -Esély Otthon, Harkányban” című pályázat keretében nyújtandó lakhatási támogatásról szóló 2/2019 (II. 18.) önkormányzati rendeletben határozta meg a lakhatási támogatás feltételeit és eljárási szabályit: eszerint a támogatás pályázat útján nyerhető el, a lakások kiutalását tehát pályázati eljárás előzi meg, a beérkezett pályázatokat a Jogi és Szociális Bizottság bírálja el és dönt a támogatásról. A nyertes pályázók két év határozott időre vehetik használatba a lakást. A pályázati eljárás során nyertes támogatott pályázónak nem kell lakbért fizetnie, csak az általa használt lakás rezsiköltségeinek megfizetésére köteles. Mindegyik lakás összkomfortos fokozatú és az alábbiakban felsorolt eszközökkel került felszerelésre: mosógép, laptop, íróasztal, ágy, beépített konyhabútor, főzőlap, sütő, mikrohullámú sütő, hűtőszekrény, beépített szekrény, kiépített vezetékes internet kapcsolat.

A támogatásra az nyújthat be pályázatot, akinél az alábbi együttes feltételek fennállnak:

* Harkány városában lakcímmel rendelkezik és életvitelszerűen Harkány településen él, vagy Harkány településre kíván költözni,
* a pályázat benyújtásakor elmúlt 18 éves és a 35. életévét még nem töltötte be,
* harkányi székhelyű vagy telephelyű munkáltatónál fennálló foglalkoztatotti jogviszonnyal rendelkezik vagy szándéknyilatkozattal rendelkezik arról, hogy az adott munkáltató a pályázóval végzettségének megfelelő munkakörben munkaviszonyt, vagy munkaviszonyra irányuló egyéb jogviszonyt létesít és támogatja a kérelmet, és/vagy a pályázat benyújtásakor nappali, esti vagy levelező tagozaton felsőfokú vagy érettségire épülő szakképesítés megszerzésére irányuló iskolai tanulmányokat folytat vagy harkányi székhellyel működő egyéni vállalkozó.
* aki vállalja, hogy a pályázat keretében megvalósuló programokon önkéntes tevékenységként aktívan részt vesz.

Nem nyújthat be pályázatot az a személy, akinek vagy saját maga vonatkozásában vagy a vele együtt költöző személy vonatkozásában ½ tulajdoni hányadot meghaladó lakás vagy üdülő céljára szolgáló ingatlan van a tulajdonában.

Jelenleg az 5 db lakásból 2 db 2025. május 31-ig, 1 db pedig 2025. szeptember 4. napjáig lakott, mivel a harmadik pályázati fordulóban nyertes támogatottakkal megkötött szerződések ezen időpontokban járnak le. A két további lakás esetében eltérő fordulónap alakult ki a lakók lejárat előtti kiköltözése és ennek okán új pályázati fordulók meghirdetése miatt: a B épület emeleti lakás 2026. április 15. napjáig, a B épület földszintjén található egyik garzon pedig 2027. február 1. napjáig került kiutalásra, így ezen lakások pályáztatását a jelen előterjesztés nem tartalmazza.

Az EFOP-1.2.11-16-2017-00035 „Harkányban élni Jó! -Esély Otthon, Harkányban” elnevezésű projekt megvalósítási időszaka 2021. február végén lejárt, jelenleg - 2027 június 7. napjáig- fenntartási időszakban van, amely alatt a lakásoknak 60 hónap időtatamban állandó lakcím bejelentéssel igazoltan lakottnak kell lenniük. Ezért a megüresedő – azaz az A épület földszintjén található 1. és 2. ajtó alatti kétszobás, valamint a B épület 4. ajtó című garzon - lakások tekintetében újabb pályázati eljárás lefolytatása szükséges. A pályázat kiírásáról- a Jogi és Szociális Bizottság véleményének figyelembe vételével -a képviselő-testület dönt.

Bár az A épületben lévő két lakás és a B épületben lévő garzon eltérő időpontban fognak megüresedni, javasoljuk, hogy a pályázat ezekre egy fordulóban, természetesen eltérő birtokbavételi időponttal kerüljön kiírásra és eredményes pályázat esetén elbírálásra.

A testületi döntést követően a csatolt felhívás azonnal közzétehető. A benyújtási határidőt 2025. május 9. napja 12:00 órában javasoljuk meghatározni, majd a benyújtott pályázatok a formai- tartalmi ellenőrzést követően elbírálásra a Jogi és Szociális Bizottság elé terjeszthetőek és elegendő idő áll rendelkezésre a döntés meghozatalára és az adminisztrációra.

Mindezek alapján az alábbi határozati javaslat elfogadását javasoljuk a tisztelt képviselő-testületnek:

**Határozati javaslat:**

*Döntés a „Harkányban élni Jó! -Esély Otthon, Harkányban” című pályázat keretében a 7815 Harkány, Zrínyi Miklós utca 1. A épület 1. és 2. valamint B épület … számú lakásra vonatkozó pályázati felhívás elfogadásáról*

Harkány Város Önkormányzatának Képviselő-testülete a „Harkányban élni Jó! -Esély Otthon, Harkányban” című pályázat keretében a Harkány, Zrínyi Miklós utca 1. szám alatti épületben található, 2025. június 1. napjától beköltözhető A épület 1. ajtó és A épület 2. ajtó, valamint a 2025. szeptember 5. napjától beköltözhető B épület 4. ajtó című lakások tekintetében két év határozott időre szóló lakhatási támogatás elnyerésére pályázatot hirdet. A pályázati felhívást és az annak mellékletét képező pályázati dokumentációt az előterjesztéssel megegyező tartalommal elfogadja és a [www.harkany.hu](http://www.harkany.hu) honlapon, valamint a polgármesteri hivatal hirdetőtábláján közzéteszi.

Határidő:

pályázat közzétételére: azonnal

pályázat benyújtásra: 2025. május 9. 12:00 óra,

pályázatok elbírálására: 2025. május 31.

Felelős: polgármester, jegyző

Harkány, 2025. 03. 24.

Regényiné dr. Börczi Vera, aljegyző