**Átfogó értékelés**

**Harkány Város Önkormányzata**

**gyermekjóléti és gyermekvédelmi feladatainak ellátásáról**

**2024. év**

A gyermekek védelméről és a gyámügyi igazgatásról szóló 1997. évi. XXXI. tv. **(továbbiakban Gyvt.)** 96. §. (6) bekezdése értelmében a települési önkormányzat és az állam fenntartói feladatainak ellátására a Kormány rendeletében kijelölt szerv a gyermekjóléti és gyermekvédelmi feladatainak ellátásáról minden év május 31-éig – a külön jogszabályban meghatározott tartalommal – átfogó értékelést készít. Az értékelést – települési önkormányzat esetén a képviselő-testület általi megtárgyalást követően – meg kell küldeni a gyámhatóságnak. A gyámhatóság az értékelés kézhezvételétől számított harminc napon belül javaslattal élhet a települési önkormányzat, illetve az állam fenntartói feladatainak ellátására a Kormány rendeletében kijelölt szerv felé, amely hatvan napon belül érdemben megvizsgálja a gyámhatóság javaslatait és állásfoglalásáról, intézkedéséről tájékoztatja.

Az átfogó értékelés elkészítéséhe szükséges tartalmi követelményeket a gyámhatóságokról, valamint a gyermekvédelmi és gyámügyi eljárásról szóló 149/1997. (IX.10) Korm. rendelet 10. számú melléklete határozza meg az alábbiak szerint:

A települési önkormányzat által készítendő átfogó értékelés tartalmi követelményei:

1. A település demográfiai mutatói, különös tekintettel a 0–18 éves korosztály adataira.
2. Az önkormányzat által nyújtott pénzbeli, természetbeni ellátások biztosítása:
   * a rendszeres gyermekvédelmi kedvezményben részesülők száma, kérelmezőkre vonatkozó általánosítható adatok, elutasítások száma, főbb okai, önkormányzatot terhelő kiadás nagysága,
   * egyéb, a [Gyvt.](https://njt.hu/jogszabaly/1997-31-00-00)-ben nem szabályozott pénzbeli vagy természetbeni juttatásokra vonatkozó adatok,
   * gyermekétkeztetés megoldásának módjai, kedvezményben részesülőkre vonatkozó statisztikai adatok.
3. Az önkormányzat által biztosított személyes gondoskodást nyújtó ellátások bemutatása:
   * gyermekjóléti szolgáltatás biztosításának módja, működésének tapasztalata (alapellátásban részesülők száma, gyermekek veszélyeztetettségének okai, válsághelyzetben levő várandós anyák gondozása, családjából kiemelt gyermek szüleinek gondozása, jelzőrendszer tagjaival való együttműködés tapasztalatai),
   * gyermekek napközbeni ellátásának, gyermekek átmeneti gondozásának biztosítása, ezen ellátások igénybevétele, s az ezzel összefüggő tapasztalatok.

4–5. (hatályon kívül helyezve)

1. A felügyeleti szervek által gyámhatósági, gyermekvédelmi területen végzett szakmai ellenőrzések tapasztalatainak, továbbá a gyermekjóléti és gyermekvédelmi szolgáltató tevékenységet végzők ellenőrzésének alkalmával tett megállapítások bemutatása.
2. Jövőre vonatkozó javaslatok, célok meghatározása a [Gyvt.](https://njt.hu/jogszabaly/1997-31-00-00) előírásai alapján (milyen ellátásokra és intézményekre lenne szükség a problémák hatékonyabb kezelése érdekében, gyermekvédelmi prevenciós elképzelések).
3. A bűnmegelőzési program főbb pontjainak bemutatása (amennyiben a településen készült ilyen program), valamint a gyermekkorú és a fiatalkorú bűnelkövetők számának az általuk elkövetett bűncselekmények számának, a bűnelkövetés okainak bemutatása.
4. A települési önkormányzat és a civil szervezetek közötti együttműködés keretében milyen feladatok, szolgáltatások ellátásában vesznek részt civil szervezetek (alapellátás, szakellátás, szabadidős programok, drogprevenció stb.).
5. **A település demográfiai mutatói, különös tekintettel a 0-18 éves korosztály adataira (Harkányi lakóhellyel és tartózkodási hellyel rendelkezők együttes száma):**
6. **A település demográfiai mutatói, különös tekintettel a 0-18 éves korosztály adataira (Harkányi lakóhellyel és tartózkodási hellyel rendelkezők együttes száma):**

A gyermekek életkor szerinti megoszlása korcsoport szerint: (2024. december 31-i állapot)

|  |  |
| --- | --- |
| **KOR** | **ÖSSZESEN (FŐ)** |
| **0-3** | **168** |
| **4-7** | **159** |
| **8-14** | **329** |
| **15-18** | **159** |
| **ÖSSZESEN** | **815** |

1. **Összlakosság:**

Harkány összlakossága (2024. december 31-i állapot):

Férfi: 2753 fő

Nő: 3035 fő

Összesen: 5788 fő

Élve születések száma 2024. évben: 36 fő

**2. Az önkormányzat által nyújtott pénzbeli, természetbeni ellátások biztosítása:**

**a) Rendszeres gyermekvédelmi kedvezmény**

A települési önkormányzat jegyzője rendszeres gyermekvédelmi kedvezményre való jogosultságot állapít meg a Gyvt.19-20.§-ban meghatározott feltételek fennállása esetén. A rendszeres gyermekvédelmi kedvezményre való jogosultság megállapításának célja annak igazolása, hogy a gyermek szociális helyzete alapján jogosult a Gyvt-ben meghatározott gyermekétkeztetés normatív kedvezményének, illetve külön jogszabályban meghatározott egyéb kedvezményeknek (pl: ingyenes tankönyv) az igénybevételére. A kedvezmény a feltételek fennállása esetén 1 év időtartamra kerül megállapításra. A gyámhatóság annak a gyermeknek, fiatal felnőttnek, akinek a rendszeres gyermekvédelmi kedvezményre való jogosultsága tárgyév augusztus 1-jén fennáll, a tárgyév augusztus hónapjára tekintettel, valamint akinek a rendszeres gyermekvédelmi kedvezményre való jogosultsága tárgyév november 1-jén fennáll, a tárgyév november hónapjára tekintettel pénzbeli támogatást folyósít. A pénzbeli támogatás esetenkénti összege gyermekenként 6000 forint (alapösszegű pénzbeli támogatás), hátrányos vagy halmozottan hátrányos helyzetű gyermekenként 6500 forint (emelt összegű támogatás) volt. Ez az összeg az állami költségvetésből kerül kifizetésre.

Rendszeres gyermekvédelmi kedvezményre jogosult gyermekek száma életkor szerint:

|  |  |  |  |  |  |
| --- | --- | --- | --- | --- | --- |
| életkor (év) | 0-6 | 7-14 | 15-18 | 19- | összesen |
| gyermekek száma (fő) | 2 | 13 | 6 | 1 | 22 |

Tárgyév folyamán tehát összesen 22 gyermek felelt meg a jogosultsági feltételeknek és ez alapján a rendszeres gyermekvédelmi kedvezményre való jogosultságnak.

Összesen 8 gyermek esetében került megállapításra a hátrányos helyzet, halmozottan hátrányos helyzet megállapítására nem került sor.

Kérelmet sem magas jövedelem miatt, sem amiatt, hogy a gyermek nem rendelkezett állandó harkányi lakóhellyel, nem kellett elutasítani.

Egy döntés ellen érkezett fellebbezés: rendszeres gyermekvédelmi kedvezményre való jogosultsághoz kapcsolódó kiegészítő pénzbeli ellátás megállapítása iránti kérelem jogosultsági feltételek hiánya miatti elutasítása ellen, azonban az ügyfél a fellebbezését vissza is vonta, így a Baranya Vármegyei Kormányhivatal megszüntette a másodfokú eljárást.

A kérelmezőkre vonatkozó általánosítható adatok: az egy gyermekes családok esetében sok az egyedülálló szülő, akiknek alacsony a jövedelme. A többgyermekes családoknál többnyire csak az egyik szülő dolgozik.

**b) Egyéb, a Gyvt.-ben nem szabályozott pénzbeli vagy természetbeni juttatás**

**- Bölcsőde, óvoda, valamint az általános, vagy középiskola kezdéséhez nyújtott települési támogatás**

2021. évben került bevezetésre a szociális rendelet módosításával az iskolakezdési támogatás differenciált rendszere: az alapösszegű bölcsőde, óvoda - és általános, vagy középiskola kezdéséhez nyújtott települési támogatás mellett emelt összegű bölcsőde, óvoda - és általános, vagy középiskola kezdéséhez nyújtott települési támogatás is igényelhetővé vált, ez utóbbi azon gyermekek részére, akik szülőjükkel együtt életvitelszerűen Harkány településen élnek és családjukban az egy főre jutó jövedelem nem haladja meg az a szociális vetítési alap összegének 300 %-át, azaz 85 000 Ft-ot. Alapösszegű támogatás esetében a jogosultsági jövedelemhatár a szociális vetítési alap tízszerese, azaz 285 000 Ft volt. A támogatások mértékét 2024. évben az előző évhez hasonló összegben állapította meg a képviselő-testület: az emelt összegű ellátás mértéke gyermekenként 36.000 Ft, az alapösszegű pénzbeli ellátás pedig gyermekenként 12.000 Ft volt.

A benyújtott kérelmek száma 2024 évben az alábbiak szerint alakult: összesen 213 db kérelem érkezett be, 337 fő gyermekre tekintettel. Ebből alapösszegű ellátás iránti kérelmet 279 fő gyermekre tekintettel, míg emelt összegű ellátás iránti kérelmet 58 fő gyermekre tekintettel terjesztettek elő. Minden igénylő jogosult volt a támogatásra. Az alapösszegű támogatás tehát 3.348.000,-Ft, míg az emelt összegű támogatás 2.088.000,- Ft kifizetésével járt, így az iskoláztatási támogatások biztosítása 2024. évben mindösszesen 5.436.000 Ft-ot fordított az önkormányzat a szociális kerete terhére.

* **Gyermek vagy fiatal felnőtt rászorultságára tekintettel nyújtott települési támogatás**

Az önkormányzat gyermek vagy fiatal felnőtt rászorultságára tekintettel eseti illetve legfeljebb 6 hónapig tartó rendszeres települési támogatást nyújt a szociális rendelet 29.§-ában foglaltak szerint.

A jövedelmi feltételek az alábbiak: támogatásra jogosult a gyermekre tekintettel a szülő illetve saját jogon a fiatal felnőtt,

a) akinek családjában az egy főre jutó jövedelem nem haladja meg a szociális vetítési alap összegének 200 %-át és a család időszakosan létfenntartási gondokkal küzd, vagy létfenntartást veszélyeztető rendkívüli helyzetbe került - különösen a gyermek, fiatal felnőtt tartós betegsége, elemi kár, szülő munkanélkülivé válása.

b) egyedülálló szülő gyermeke vagy fiatal felnőtt esetén az egy főre jutó jövedelem nem haladja meg a szociális vetítési alap- összegének 300 %-át és a család (fiatal felnőtt) időszakosan létfenntartási gondokkal küzd, vagy létfenntartást veszélyeztető rendkívüli helyzetbe került.

Fiatal felnőtt részére csak abban az esetben állapítható meg a támogatás, ha közép-vagy felsőfokú oktatási intézmény tagozatán tanul.

A támogatás összege egy gyermeket nevelő család esetén legfeljebb 20.000-Ft, a kettő vagy több gyermeket nevelő család esetén legfeljebb 40.000-Ft, míg azon gyermekre tekintettel, akinek rendszeres gyermekvédelmi kedvezményt állapítottak meg, egy naptári éven belül legfeljebb 10.000-Ft összegű támogatás nyújtható.

Gyermek és fiatal felnőtt rászorultságára tekintettel nyújtott pénzbeli települési támogatásban 2024. évben összesen **3** szülői kérelem érkezett, a kérelemmel érintett gyermekek **1** esetben részesültek támogatásban.

2024. évben önkormányzati támogatásban részesített gyermekek száma:

|  |  |  |
| --- | --- | --- |
|  | gyermekek száma | felhasznált összeg |
| Egyszer részesült támogatásban | **6** | **80.000,-Ft** |
| Kétszer részesült támogatásban | **0** | **0,-Ft** |
| Összesen: | **6** | **80.000,- Ft** |

Az önkormányzat 2024. évben tehát mindösszesen: 80 000,- Ft összegben nyújtott gyermek vagy fiatal felnőtt rászorultságára tekintettel települési támogatást.

Kérelmezőkre vonatkozó általánosítható adatok: a szülők többnyire iskola, illetve óvodakezdésre, illetve a fűtésszezon idején kértek önkormányzati támogatást. Több háztartás egyetlen hivatalos bevételi forrásának az önkormányzati támogatásokat tekinti, életkörülményeik változatlanok vagy csak kis mértékben javultak.

A szülők többsége a rendszeres gyermekvédelmi kedvezményen kívül még rendkívüli élethelyzetre tekintettel nyújtott települési támogatást is igényel, valamint ezen családok leginkább a gyermekek étkeztetése végett igényli a rendszeres gyermekvédelmi kedvezményt.

* **Gyermekek részére élelmiszercsomag formájában nyújtott természetbeni települési támogatás**

A 2024. évben is döntött a képviselő-testület az újszülött gyermekektől az általános iskolai tanulmányait folytató, de legfeljebb 15. életévét betöltött gyermekek természetbeni támogatásáról, melyre az önkormányzat saját forrásából 1 587 000,- Ft keretösszeget különített el, és így 690 fő részére 2300 Ft/fő összegben nyújtott Mikulás-csomagot.

* **Születési támogatás**

A születési támogatás új ellátási formaként 2021. október 1. napjával került bevezetésre, mely támogatásra - gyermekére tekintettel- a gyermeket saját háztartásában nevelő szülő akkor jogosult, ha

1. a családban az egy főre jutó jövedelem nem haladja meg a szociális vetítési alap összegének tízszeresét és
2. a szülő a támogatás igénylést közvetlenül megelőző legalább 1 éven keresztül megszakítás nélkül harkányi lakcímmel rendelkezik továbbá a gyermek is harkányi lakcímmel rendelkezik és életvitelszerűen a településen élnek.

A támogatás iránti kérelem a gyermek születését követő 3 hónapon belül nyújtható begyermekre tekintettel csak az egyik szülő jogosult születési támogatásra.

A támogatás összege

a) egy gyermek születése esetén 30.000 Ft,

b) ikerszületés esetén: 80 000 Ft,

c) hármas- vagy többesikrek születése esetén: 150 000 Ft.

2024. évben összesen 3db születési támogatás iránti kérelem érkezett, egy esetben iker gyermek születésére tekintettel, 80.000 Ft ; a másik két esetben egy gyermek születésére tekintettel, az ellátás 30.000 Ft/gyermek, összesen 140.000,-Ft összegben került megállapításra és kifizetésre.

* **Bursa Hungarica Ösztöndíj:**

Az önkormányzat évek óta csatlakozik a Bursa Hungarica Felsőoktatási Önkormányzati Ösztöndíjrendszer éves fordulóihoz hátrányos helyzetű, szociálisan rászoruló fiatalok felsőoktatási tanulmányainak támogatására, így 2024. évben is döntött a képviselő-testület a csatlakozásról és az A és B típusú ösztöndíjpályázat meghirdetéséről. Az elfogadott Bursa Szabályzat és a pályázati kiírás értelmében szociálisan rászorultnak minősült a pályázó, ha a pályázó lakóhelye szerinti lakásban életvitelszerűen együtt lakó, ott bejelentett lakóhellyel vagy tartózkodási hellyel rendelkező személyek egy főre jutó havi nettó jövedelmének összege nem haladta meg az öregségi nyugdíj mindenkori legkisebb összegének (28.500 Ft-nak) hatszorosát, azaz 171.000 Ft-ot.

2024. évben 12 fő nyújtott be pályázatot, mindegyikük megfelelt a jogosultsági feltételeknek és támogatta az elbírálásra hatáskörrel rendelkező Jogi és szociális Bizottság. A típusú pályázata alapján 11 fő nyert el 5000 Ft/fő/hó összegű támogatást, míg B típusú pályázatot 1 fő nyújtott be, ő 3X10 hó időtartamú ösztöndíjat nyert el szintén 5000 Ft/fő/hó összegű önkormányzati támogatással. Az ösztöníjak folyósítása – a vármegyei önkormányzati és a minisztériumi kiegészítéssel- a 2024/2025. tanév második, tavaszi félévében kezdődik meg az A típusú pályázatok esetében, B típus esetében pedig a 2025/2026. tanév első félévével indul. 2024. évben a korábban elnyert támogatások esedékes önkormányzati támogatási összegeinek átutalása történt meg a Bursa lebonyolítási ütemterv szerint a Bursa célszámlára: 2024. januárban a 2024. év A típusú, valamint 2021, 2022, 2023. években nyertes B típusú támogatások 5 havi összege, majd 2024. augusztusban a 2024. évi A típus és a 2022., 2023, 2024.évben nyertes B típusú ösztöndíjasok 5 havi támogatása.

* **„Esély Otthon – Harkányban élni jó!” lakhatási támogatás**

Harkányban dolgozó fiatal, 18-35 év közötti felnőttek, kisgyermekes családok vagy családalapítás előtt állók lakhatására nyújt megoldást az önkormányzat által biztosított, pályázati eljárás keretében elnyerhető lakhatási támogatás, amely lakbérfizetési kötelezettség nélkül, két év időtartamra teljesen felszerelt, modern otthont biztosít a nyertes pályázók számára. A pályázat bírálati szempontjai között a szociális helyzet is szerepel. 2024. évben egy megüresedett lakás kerülhetett kiutalásra pályázati eljárás eredményeként, így egy harkányi munkahellyel rendelkező egyedülálló, kisgyermekes anyuka részesülhetett lakhatási támogatásban, melynek időtartama alatt – a lakbér-mentesség okán- lehetőség nyílik a lakáscélú megtakarítások növelésére, a saját önálló otthon megteremtésére.

* **egyéb, a gyermekeket érintő önkormányzati támogatások, kedvezmények**

Harkány Város Önkormányzata számos gyermekeknek, családoknak szóló, térítés nélkül látogatható kisebb létszámú és nagyobb, fesztivál jellegű rendezvényt is szervez, melyek népszerűek a harkányi -főleg a kisgyermekes- családok körében. A kisebb rendezvények térítés nélkül látogathatóak, míg a nagyrendezvények esetében az önkormányzat minden évben biztosítja a harkányi állandó lakcímmel rendelkezők részére az ezeken való ingyenes részvétel lehetőségét. A 2024. évben erre több alkalommal is sor került: a gyermeknapi hétvége alkalmából, a Harkányi Fürdőfesztivál alkalmából (2024. július 19-21.) és a Nyárzáró Fürdőfesztivál alkalmából (2024. augusztus 23-25.) is fesztiválbérletet biztosított a képviselő-testület a helyi lakosoknak, amellyel ingyenesen látogathatták a Harkányi Gyógy- és Strandfürdőt és az ott megrendezett programokat a helyi gyermekek és felnőttek. Továbbá a kitűnő bizonyítványt szerzett tanulók számára a teljes nyári szezonra szóló ingyenes strandbelépőt biztosított az önkormányzat.

**c.) Gyermekétkeztetés megoldásának módjai, kedvezményben részesülőkre vonatkozó statisztikai adatok**

A településen működő Harkányi Óvoda, Mini Bölcsőde és Konyha elnevezésű köznevelési intézménybe 8 településről összesen 158 fő kisgyermek jár. Az óvoda mini bölcsődei ellátása - a folyamatosan jelentkező többletigényeknek megfelelve - 2024. szeptemberben egy csoporttal bővült, így az intézmény immár két maximum 8 fős és egy maximum 7 fős mini bölcsődei csoporttal működik. 2024. évben ezen csoportok maximális kapacitással - augusztusig 14, majd szeptembertől 21 kisgyermekkel- működtek. A gondozás térítésmentes, gondozási díj nem került megállapításra.

A városban egy általános iskola működik, Kitaibel Pál Általános Iskola és Alapfokú Művészeti Iskola elnevezéssel, ahol a tanulói létszám 372 fő volt az előző évben. Az intézménybe a gyerekek összesen 24 településről járnak.

A gyermekétkeztetés az óvodások, mini bölcsődések és általános iskolás gyermekek esetében is a Harkányi Óvoda, Mini Bölcsőde és Konyha költségvetési szerv révén valósul meg, melynek konyhája fizikailag az iskola épületében található. Az óvoda épületében egy tálaló, befejező konyha működik. Az intézmény szünidei zárvatartásának ideje alatt vállalkozó útján biztosította az önkormányzat a szünidei gyermekétkeztetést.

A gyermekétkezési térítési díjak 2024. évben az alábbiak szerint alakultak:

A díjak a 2023. év elején elfogadotthoz képest nem változtak 2024. évben. Így az óvodai étkeztetés térítési díja 695 Ft/nap, az iskolai alsó évfolyamon 800 Ft/nap, felső tagozaton 835 Ft/nap, bölcsődei étkezés 600 Ft/nap.

Kedvezmények a gyermekétkeztetésben:

* A mini bölcsődei és óvodai ellátásban részesülő gyermek ingyenes intézményi étkeztetésre jogosult, ha:
* rendszeres gyermekvédelmi kedvezményben részesül,
* tartósan beteg vagy fogyatékos, vagy olyan családban él, amelyben tartósan beteg vagy fogyatékos gyermeket nevelnek,
* olyan családban él, amelyben három vagy több gyermeket nevelnek,
* olyan családban él, amelyben a szülő nyilatkozata alapján az egy főre jutó havi jövedelem összege nem haladja meg a kötelező legkisebb munkabér személyi jövedelemadóval és társadalombiztosítási járulékkal csökkentett összegének 130%-át vagy
* nevelésbe vették.
* A rendszeres gyermekvédelmi kedvezményben részesülő, 1-8. évfolyamos tanulók szintén ingyenes intézményi étkeztetésre jogosultak.
* Az étkeztetést 50%-os mértékű normatív kedvezménnyel kell biztosítani a rendszeres gyermekvédelmi kedvezményben részesülő, nappali oktatásban résztvevő 1-8. évfolyam feletti tanulók, a nagycsaládban illetve a tartósan beteg vagy fogyatékos gyermeket nevelő családokban élő iskolások részére.

Étkezési díj kedvezményt igénybe vevők számának alakulása (2024. december 31. szerint):

|  |  |  |  |
| --- | --- | --- | --- |
|  | BÖLCSŐDE (FŐ) | ÓVODA (FŐ) | ISKOLA (FŐ) |
| 100 % KEDVEZMÉNYBEN RÉSZESÜLŐK | **13** | **155** | **75** |
| 50 % KEDVEZMÉNYBEN RÉSZESÜLŐK | **0** | **0** | **78** |
| NEM RÉSZESÜL KEDVEZMÉNYBEN | **8** | **11** | **191** |

Szünidei gyermekétkeztetés:

A 2015/2016-os tanévtől országos szinten bevezetésre került szünidei gyermekétkeztetés keretében hátrányos helyzetű gyermekek számára biztosítható a déli meleg főétel, a 2024. évben a nyári szünidei gyermekétkeztetés keretében 2 fő gyermek vett részt. A tavaszi és téli szünidei gyermekétkeztetésre nem jelentkeztek a jogosultak, annak ellenére hogy a tájékoztatást az év folyamán az előírt időben és tartalommal megkapták.

1. **Az önkormányzat által- a Villányi Szociális és Gyermekjóléti Szolgálaton keresztül- biztosított személyes gondoskodást nyújtó ellátások**

## A gyermekek védelméről és a gyámügyi igazgatásról szóló 1997. évi XXXI. törvény 39.§ (1) bekezdése szerint a gyermekjóléti szolgáltatás olyan, a gyermek érdekeit védő speciális személyes szociális szolgáltatás, amely a szociális munka módszereinek és eszközeinek felhasználásával szolgálja a gyermek testi és lelki egészségének, családban történő nevelkedésének elősegítését, a gyermek veszélyeztetettségének megelőzését, a kialakult veszélyeztetettség megszüntetését, illetve a családjából kiemelt gyermek visszahelyezését.

A 39.§ (2) bekezdése értelmében a gyermekjóléti szolgáltatás feladata a gyermek testi, lelki egészségének, családban történő nevelésének elősegítése érdekében

a) a gyermeki jogokról és a gyermek fejlődését biztosító támogatásokról való tájékoztatás, a támogatásokhoz való hozzájutás segítése,

b) a családtervezési, a pszichológiai, a nevelési, az egészségügyi, a mentálhigiénés és a káros szenvedélyek megelőzését célzó tanácsadás vagy az ezekhez való hozzájutás megszervezése,

c) a válsághelyzetben lévő várandós anya támogatása, segítése, tanácsokkal való ellátása, valamint szociális szolgáltatásokhoz és gyermekjóléti alapellátásokhoz, különösen a családok átmeneti otthonában igénybe vehető ellátáshoz történő hozzájutásának szervezése,

d) a szabadidős programok szervezése,

e) a hivatalos ügyek intézésének segítése.

(3) A gyermekjóléti szolgáltatás feladata a gyermek veszélyeztetettségének megelőzése érdekében

a) a veszélyeztetettséget észlelő és jelző rendszer működtetése, a nem állami szervek, valamint magánszemélyek részvételének elősegítése a megelőző rendszerben,

b) a veszélyeztetettséget előidéző okok feltárása és ezek megoldására javaslat készítése,

c) az *a)* pontban, valamint a 17. § (1) bekezdésében meghatározott személyekkel és intézményekkel való együttműködés megszervezése, tevékenységük összehangolása,

d) tájékoztatás az egészségügyi intézményeknél működő inkubátorokból, illetve abba a gyermek örökbefogadáshoz való hozzájárulás szándékával történő elhelyezésének lehetőségéről.

(3a) A gyermekjóléti szolgáltatás a gyermek veszélyeztetettségének megelőzése érdekében óvodai és iskolai szociális segítő tevékenységet biztosít.

(4) A gyermekjóléti szolgáltatás feladata a kialakult veszélyeztetettség megszüntetése érdekében

a) a gyermekkel és családjával végzett szociális munkával (a továbbiakban: szociális segítőmunka) elősegíteni a gyermek problémáinak rendezését, a családban jelentkező működési zavarok ellensúlyozását,

b) a családi konfliktusok megoldásának elősegítése, különösen a válás, a gyermekelhelyezés és a kapcsolattartás esetében,

c) kezdeményezni

ca) egyéb gyermekjóléti alapellátások önkéntes igénybevételét és azt szükség esetén személyes közreműködéssel is segíteni,

cb) szociális alapszolgáltatások igénybevételét,

cc) egészségügyi ellátások igénybevételét,

cd) pedagógiai szakszolgálatok igénybevételét.

A harkányi önkormányzat fenti feladatokat a Villányi Szociális és Gyermekjóléti Szolgálat útján látja el.

**a) Gyermekjóléti szolgáltatás biztosításának módja, működésének tapasztalata**

A gyermekjóléti szolgálat – összehangolva a gyermekeket ellátó egészségügyi és nevelési-oktatási intézményekkel, illetve szolgálatokkal – szervezési, szolgáltatási és gondozási feladatokat végez. Tevékenysége körében a már felsoroltakon túl

a) folyamatosan figyelemmel kíséri a településen élő gyermekek szociális helyzetét, veszélyeztetettségét,

b) meghallgatja a gyermek panaszát, és annak orvoslása érdekében megteszi a szükséges intézkedést,

c) az ellátási területén közreműködik a kormányrendeletben meghatározott európai uniós forrásból megvalósuló program keretében természetben biztosítható eseti vagy rendszeres juttatás célzott és ellenőrzött elosztásában,

d) szervezi a – legalább három helyettes szülőt foglalkoztató – helyettes szülői hálózatot, illetve működtetheti azt, vagy önálló helyettes szülőket foglalkoztathat,

e) segíti a nevelési-oktatási intézmény gyermekvédelmi feladatának ellátását,

f) felkérésre környezettanulmányt készít,

g) kezdeményezi a települési önkormányzatnál új ellátások bevezetését,

i) biztosítja a gyermekjogi képviselő munkavégzéséhez szükséges helyiségeket,

j) részt vesz a külön jogszabályban meghatározott Kábítószerügyi Egyeztető Fórum munkájában,

k) nyilvántartást vezet a helyettes szülői férőhelyekről.

Harkány tekintetében a 2024-es évben gyermekjóléti szolgáltatással érintett családok száma 9, az alapellátásban gondozott gyermekek száma 6 fő, védelembe vétel alatt álló gyermek 4 fő, eseti gondozott gyermek 13 fő – mindegyik ellátás tekintetében emelkedés tapasztalható a megelőző évi adatokhoz képest.

**b) gyermekek napközbeni ellátásának, gyermekek átmeneti gondozásának biztosítása, ezen ellátások igénybevétele, s az ezzel összefüggő tapasztalatok**

A gyermekek napközbeni ellátását - életkornak megfelelő nappali felügyeletet, gondozást, nevelést, foglalkoztatást és étkeztetést – a településen a Harkányi Körzeti Óvodai Társulás fenntartásában működő Harkányi Óvoda, Mini Bölcsőde és Konyha elnevezésű intézmény útján biztosítja az önkormányzat, amely esetében az addigi két csoportos mini bölcsődei szolgáltatás három csoportosra bővült, a gondozás térítési díj fizetési kötelezettséggel nem jár. Az intézmény minden évben önálló napirendi pont keretében számol be működéséről a fenntartónak és önkormányzatunknak.

**6. A felügyeleti szervek által gyámhatósági, gyermekvédelmi területen végzett szakmai ellenőrzések tapasztalatainak, továbbá a gyermekjóléti és gyermekvédelmi szolgáltató tevékenységet végzők ellenőrzésének alkalmával tett megállapítások bemutatása**

A 2024-es évben a Baranya Vármegyei Kormányhivatal Hatósági Főosztály Szociális és Gyámügyi Osztály nem ellenőrizte a jegyzői hatáskörbe tartozó gyámhatósági feladatokat.

A mini bölcsődei szolgáltatás tekintetében a Baranya Vármegyei Kormányhivatal Hatósági Főosztály Szociális és Gyámügyi Osztálya két évente folytat hatósági ellenőrzést, így a 2024. évben nem történt ellenőrzés.

**7. Jövőre vonatkozó javaslatok, célok meghatározása a Gyvt. előírásai alapján (milyen ellátásokra és intézményekre lenne szükség a problémák hatékonyabb kezelése érdekében, gyermekvédelmi prevenciós elképzelések).**

A gyermekek védelme vonatkozásában a jövőre vonatkozó céloknak, elképzeléseknek arra kell irányulniuk, hogy a város megfelelő környezeti feltételeket jelentsen a felnövekvő fiatal korosztály számára, ahol otthonosan érzik magukat, ahol kiszámíthatóak az életviszonyaik, ahol problémák esetén szakértő segítséget találnak azok megoldásához, és ahol felkészülhetnek a felelősen élő és cselekvő magyar állampolgárként való felnőtt életükre.

A gyermekvédelmi törvény családi típusú nevelésre orientált rendszert alakított ki, amely a preventív és a családba való visszahelyező megoldásokat szabályozza és helyezi előtérbe. A hatósági gyermekvédelmet az esetek többségében meg kell, hogy előzze a rászoruló gyermekekre vonatkozó alapellátás, melynek igénybevétele önkéntes. Garanciális jelentősége van azon gyermeki jog érvényesülésének, miszerint ne lehessen gyermeket kizárólag anyagi okból a családjából kiemelni.

A családnak nagy szerepe van a gyermeknevelésben. Amennyiben a jövő nemzedékek érdekében tenni akarunk valamit, elsősorban a családokat kell támogatni, hogy szocializációs alapfeladatuknak minél jobban meg tudjanak felelni. Az anyagi biztonságot a munkavégzés során szerzett jövedelem adja, így a munka világából másfelé orientálódott szülők munkavállalásra való ösztönzése továbbra is kiemelt cél. A gyermekek helyzetének javítása érdekében fontos a még szorosabb együttműködés a családokkal, különös tekintettel a gyermeki jogok érvényesítésére.

Továbbra is szükséges a jelzőrendszer tagjai között összehangolt munka jelenlegi színvonalának megtartása, az ellátórendszer hatékonyságának növelése, a gyermekek mindenek felett álló érdekeinek a szem előtt tartása.

Harkány Város Önkormányzata az alábbi területeken lát szükségesnek beavatkozást a gyermekek helyzetének javítása érdekében, a 2022. évben elfogadott és 2024-ben felülvizsgált Helyi Esélyegyenlőségi Programban foglaltakkal is összhangban:

*Bölcsődei férőhelyek bővítése*

Cél: az igénylő jelentkezők minél nagyobb arányú felvételével a kisgyermekek megfelelő napközbeni gondozása, az anyák munkavállalási lehetőségének biztosítása

*Biztos Kezdet Gyermekház és Tanoda létrehozása*

Cél: szociokulturális hátrányokkal küzdő gyermekek lemaradását kompenzáló, társadalmi felzárkózást segítő prevenciós szolgáltatás biztosítása; hátrányos helyzetű gyerekek segítése tanulásban, felzárkózásban, fejlődésüket szolgáló hasznos tevékenységekkel az iskolai órák után, szakképzett pedagógusok, szociális munkások irányításával

*Közösségi tér kialakítása kifejezetten az ifjúság részére*

Cél: Helyben tartó, értékteremtő közösség megteremtése szabadidős programokkal, foglalkozásokkal, felvilágosító prevenciós előadásokkal – pl. szexuális felvilágosítás, drog-, alkohol témakörben.

*A helyi gyermekek környezet-tudatosságának erősítése*

Cél: Olyan szemléletformálás, amely felkészíti a gyermekeket a tudatosabb hulladékkezelésre, önfenntartó, zöld energiarendszerek használatára, környezetvédelemre

*Hátrányos helyzetű gyermekek üdültetése*

Cél: A hátrányos helyzetű gyermekeknek élményszerzés nyári üdülés biztosításával, idegen nyelvterületen való tapasztalatszerzés lehetőségének megteremtése, a kultúra- és nyelvismeret hozzásegíti őket a szemléletváltozáshoz, későbbi elhelyezkedéshez

*Egészségnevelési és szűrőprogramok gyermekeknek*

Cél: Fejlesztő foglalkozások által a kisgyermekek egészségének fejlesztése, felzárkóztatása Óvodai sportfoglalkozások bővítése

**8. A bűnmegelőzési program főbb pontjainak bemutatása (amennyiben a településen készült ilyen program), valamint a gyermekkorú és a fiatalkorú bűnelkövetők számának az általuk elkövetett bűncselekmények számának, a bűnelkövetés okainak bemutatása.**

Bűnmegelőzési program nem készült a településen. A D.A.D.A. (Dohányzás-Alkohol-Drog-AIDS) a Magyar Rendőrség általános iskolai ifjúságvédelmi, bűnmegelőzési programja. A D.A.D.A. mozaikszó, amelyben a betűk jelentése: Dohányzás-Alkohol-Drog-AIDS. A fogalmak egymásutánisága nem véletlenszerű. A betűk sorrendje is követni igyekszik a fiatalok próbálkozásait és az ezek következtében jelentkező veszélyeket. A D.A.D.A.  célja, hogy a gyermekek mindenkor felismerjék a veszélyhelyzeteket, meg tudják különböztetni a pozitív és a negatív befolyásolásokat. Ki tudják számítani döntéseik, cselekedeteik következményét, eredményét. A D.A.D.A. Program a rendőr-pedagógus-szülő hármas egységére, együttműködésére épül. Fontos eleme a tanári karral és a szülőkkel való folyamatos kapcsolattartás, amely tantestületi üléseken és szülői értekezleteken valósul meg. Harkányban D.A.D.A. Program nem csak az általános iskolában van, már az óvodásoknak is tartanak játékos prevenciós órákat a dohányzás és az alkohol tekintetében. Gyermekkorú és fiatalkorú bűncselekményt elkövetőkről nincs tudomásunk.

**9. A települési önkormányzat és a civil szervezetek közötti együttműködés keretében milyen feladatok, szolgáltatások ellátásában vesznek részt civil szervezetek (alapellátás, szakellátás, szabadidős programok, drogprevenció stb.)**

A Szebb Jövő Alapítvány keretében önsegítő szerveződés működik Harkányban, melyet az Önkormányzat a rendelkezésére álló eszközökkel támogat. A művelődési ház ad otthont az évente rendszeresen megrendezésre kerülő alapítványi bálnak, mely az általános iskola, az óvoda, a Sportkör és a művelődési ház javára, forgó-rendszerben rendezi a támogatások gyűjtését.

Intézményi Tanács:

2013. év októberében a harkányi iskolában is megalakult az Intézményi Tanács, amely 3-3 fő tagja a szülők, a nevelőtestület és az intézmény székhelye szerinti települési önkormányzat tagjaiból áll. Az intézmény vezetője félévenként egy alkalommal beszámol az intézmény működéséről az Intézményi Tanácsnak, amely az intézmény működésével kapcsolatos álláspontját megfogalmazza és eljuttatja a fenntartó számára.

A gyermek-és ifjúságvédelem területén kiemelten fontos a prevenció. A DADA programot a rendőrség és az iskola bevonásával továbbra is folytatni szükséges.

A városunkban élő fiatalkorúak és gyermekek jelentik a város jövőjét is, ezért szükséges a helyes életvezetési szabályokat gyermekkorban tudatosító nevelés-oktatás az óvodai és iskolai kereteken belül. Az önkormányzat e tekintetben vállalja az iskolai, védőnői és esetlegesen egy szakember bevonásával szerveződő programok koordinálását. Az önkormányzat folyamatosan tartotta a kapcsolatot a családsegítő és gyermekjóléti szolgálattal, intézményekkel, iskolával és óvodával, a gyermekorvosokkal, illetve gyermekorvosi asszisztenssel, védőnőkkel, valamint a rendőrséggel. Az önkormányzat a gyermekek, a fiatal felnőttek érdekeit szem előtt tartva a hatályos jogszabályok érvényre juttatásával intézte a feladat- és hatáskörébe utalt ügyeket, figyelembe véve az ügyfelek egyéni és szociális érzékenységét.

Kelt: Harkány, 2025. 03.24.

Baksai Endre Tamás polgármester s.k.