Tárgy: A2024. évi éves belső ellenőrzési jelentés áttekintése és elfogadása

Melléklet: jelentés



**E L Ő T E R J E S Z T É S**

**HARKÁNY VÁROS ÖNKORMÁNYZAT**

**KÉPVISELŐ-TESTÜLETÉNEK**

**2025. április 3-i RENDES ÜLÉSÉRE**

**9.) Napirendi pont**

|  |  |
| --- | --- |
| ELŐTERJESZTŐ: | Bacsáné dr. Kajdity Petra  jegyző |
| AZ ELŐTERJESZTÉST KÉSZÍTETTE: | Bacsáné dr. Kajdity Petra  jegyző |
| VÉLEMÉNYEZÉSRE MEGKAPTA:   * Pénzügyi, Városfejlesztési, Kulturális és Idegenforgalmi Bizottság * Jogi és Szociális Bizottság * Egyéb szervezet |  |
| MEGTÁRGYALTA: | Tárgyalja a 2025. 04. 03-i ülésén |
| AZ ÜGYBEN KORÁBBAN HOZOTT HATÁROZAT/HATÁLYOS RENDELET: | 148/2023. (XI. 29.)  28/2024. (III.28.) |
| SZÜKSÉGES DÖNTÉS:  HATÁROZAT/RENDELET |  |
| SZÜKSÉGES TÖBBSÉG: | Egyszerű többség |
| TERJEDELEM:  MELLÉKLET: | 2 oldal előterjesztés  9 oldal belső ellenőrzési jelentés  1 oldal jelentés melléklete |
| TÖRVÉNYESSÉGI VÉLEMÉNYEZÉSRE BEMUTATVA: |  |
| POLGÁRMESTER LÁTTA: |  |

**ELŐTERJESZTÉS: Harkány Város Önkormányzat Képviselő-testületének 2025. április 03. napján tartandó rendes ülésére**

**ELŐTERJESZTÉS CÍME: A 2024. évi éves belső ellenőrzési jelentés áttekintése és elfogadása**

**ELŐTERJESZTŐ: Bacsáné dr. Kajdity Petra jegyző**

**ELŐTERJESZTÉST KÉSZÍTETTE: Bacsáné dr. Kajdity Petra, jegyző**

**Tisztelt Képviselő-testület!**

Az államháztartásról szóló 2011. évi CXCV. törvény 69.§ (2) bekezdése előírja, hogy a belső kontrollrendszer létrehozásáért, működtetéséért és fejlesztéséért a költségvetési szerv vezetője a felelős az államháztartásért felelős miniszter által közzétett módszertani útmutatók figyelembevételével.

A költségvetési szervek belső kontrollrendszeréről és belső ellenőrzéséről szóló 370/2011.(XII.31.) Korm. rendelet (a továbbiakban: Bkr.) 48. §-a meghatározza az éves ellenőrzési jelentés tartalmi elemeit az alábbiak szerint:

*48. § Az államháztartásért felelős miniszter által közzétett módszertani útmutató figyelembevételével elkészített éves ellenőrzési jelentés, illetve összefoglaló éves ellenőrzési jelentés az alábbiakat tartalmazza:*

*a) a belső ellenőrzés által végzett tevékenység bemutatása önértékelés alapján az alábbiak szerint:*

*aa) az éves ellenőrzési tervben foglalt feladatok teljesítésének értékelése, a soron kívüli ellenőrzésre tervezett kapacitás felhasználása;*

*ab) a bizonyosságot adó tevékenységet elősegítő és akadályozó tényezők bemutatása;*

*ac) a tanácsadó tevékenység bemutatása;*

*b) a belső kontrollrendszer működésének értékelése ellenőrzési tapasztalatok alapján az alábbiak szerint:*

*ba) a belső kontrollrendszer szabályszerűségének, gazdaságosságának, hatékonyságának és eredményességének növelése, javítása érdekében tett fontosabb javaslatok;*

*bb) a belső kontrollrendszer öt elemének értékelése;*

*c) az intézkedési tervek megvalósítását*

*ca) a 14. § (1) és (2) bekezdése alapján és*

*cb) a 47. § (1) és (2) bekezdésében meghatározott nyilvántartás szerint.*

A Bkr. 49.§ (3)-(3a) bekezdés a következőképpen rendelkezik:

*(3) Helyi önkormányzati költségvetési szerv esetén a belső ellenőrzési vezető az éves ellenőrzési jelentést megküldi a polgármesternek, a jegyzőnek, illetve főjegyzőnek a tárgyévet követő év február 15-ig.*

*(3a) A jegyző a tárgyévre vonatkozó éves ellenőrzési jelentést, valamint a helyi önkormányzat által alapított költségvetési szervek éves ellenőrzési jelentései alapján készített éves összefoglaló ellenőrzési jelentést – a tárgyévet követően, legkésőbb a zárszámadási rendelet elfogadásáig – a képviselő-testület elé terjeszti jóváhagyásra.*

Harkány Város Önkormányzatánál és költségvetési szerveinél a belső ellenőrzési feladatokat erre irányuló szerződés alapján a King Controll Kft. (7623 Pécs, Rákóczi út 24-26.) látja el.

A fentiek figyelembevételével Harkány Város Önkormányzata és az általa irányított intézmények vonatkozásában a belső ellenőr elkészítette az éves összefoglaló jelentését, amelyet az előterjesztéshez csatoltunk.

A 2023 novemberében elfogadott belső ellenőrzési terv értelmében 2024-ban öt célterületen folytatott le ellenőrzést a belső ellenőr:

1. Annak megállapítása, hogy Harkány Önkormányzat pénzműködés szabályossága megfelel-e a hatályos jogszabályoknak és belső szabályzatoknak.
2. Annak megállapítása, hogy a harkányi nemzetiségi önkormányzatok esetében a pénzműködés szabályossága megfelel-e a hatályos jogszabályoknak és a belső szabályzatoknak.
3. Annak megállapítása, hogy a Harkányi Polgármesteri Hivatal pénzműködésének szabályossága megfelel-e a hatályos jogszabályoknak és belső szabályzatoknak
4. Annak megállapítása, hogy a HVG Zrt. tulajdonosi joggyakorlása során a szabályozottság megfelel-e a hatályos jogszabályoknak és a belső szabályzatoknak.
5. Annak utóellenőrzése, hogy a 001/2023. azonosító számú ellenőrzési jelentésben tett javaslatok hasznosulása megtörtént-e. (Hagyatéki eljárással kapcsolatos ellenőrzés)

A felsorolt célterületek közül a szükséges intézkedések (adminisztratív jellegű) haladéktalanul, már az ellenőrzés folyamán pótlásra kerültek, így intézkedési terv készítésére csak az 1. célterület vonatkozásában került sor a munkaköri leírások felülvizsgálatával kapcsolatban.

A fentiek alapján kérem a Tisztelt Képviselő-testületet, hogy az alábbi határozati javaslatot elfogadni szíveskedjenek!

**Határozati javaslat**

*Harkány Város Önkormányzat 2024. évi éves belső*

*ellenőrzési jelentésének jóváhagyása*

Harkány Város Önkormányzatának Képviselő-testülete a 2024. évre vonatkozó éves belső ellenőrzési összefoglaló jelentést megtárgyalta és az előterjesztés szerinti tartalommal jóváhagyja.

Határidő: azonnal

Felelős : polgármester, jegyző

Harkány, 2025. 03. 24.

**Bacsáné dr. Kajdity Petra**

**jegyző s.k.**