**Harkány Város Önkormányzata Képviselő-testületének .../.... (...) önkormányzati rendelete**

**a Díszpolgári cím, valamint a kitüntetések alapításáról és adományozásának rendjéről szóló 8/2012. (V. 14.) önkormányzati rendelet módosításáról**

[1] Harkány Város Önkormányzatának Képviselő-testülete a Magyarország címerének és zászlajának használatáról, valamint állami kitüntetéseiről szóló 2011. évi CCII. törvény 24. § (9) bekezdésében kapott felhatalmazás alapján, az Alaptörvény 32. cikk (1) bekezdés i) pontjában és a Magyarország helyi önkormányzatairól szóló 2011. évi CLXXXIX. törvény 42. § 3. pontjában meghatározott feladatkörében eljárva,

[2] az Önkormányzat által alapított kitüntetések kiosztására vonatkozó eljárásrend módosítása érdekében a következőket rendeli el:

**1. §**

A Díszpolgári cím, valamint a kitüntetések alapításáról és adományozásának rendjéről szóló 8/2012. (V. 14.) önkormányzati rendelet „A díszpolgári cím” alcím címe helyébe a következő rendelkezés lép:

**„A Harkány Díszpolgára cím”**

**2. §**

A Díszpolgári cím, valamint a kitüntetések alapításáról és adományozásának rendjéről szóló 8/2012. (V. 14.) önkormányzati rendelet 3. § (2) bekezdés a) pontja helyébe a következő rendelkezés lép:

*(Harkány díszpolgára:)*

„*a)* tanácskozási joggal részt vehet a képviselő-testület ülésein,”

**3. §**

A Díszpolgári cím, valamint a kitüntetések alapításáról és adományozásának rendjéről szóló 8/2012. (V. 14.) önkormányzati rendelet az 5. §-át megelőzően a következő alcím címmel egészül ki:

**„Az Emlékérmek”**

**4. §**

(1) A Díszpolgári cím, valamint a kitüntetések alapításáról és adományozásának rendjéről szóló 8/2012. (V. 14.) önkormányzati rendelet 6. § (2) és (3) bekezdése helyébe a következő rendelkezések lépnek:

„(2) A kitüntetést legkésőbb adott év június 1. napjáig megtartott ünnepi testületi ülés keretében adja át a polgármester.

(3) A díjra, díjakra a polgármester, alpolgármester, minden települési képviselő, illetve a bizottságok is javaslatot tehetnek legkésőbb az adott év április 15. napjáig a polgármesternél. A beérkezett javaslatok alapján a címről illetve a kitüntetésről a képviselő-testület legkésőbb az adott év április 30. napjáig tartandó ülésén, minősített többséggel hoz döntést.”

(2) A Díszpolgári cím, valamint a kitüntetések alapításáról és adományozásának rendjéről szóló 8/2012. (V. 14.) önkormányzati rendelet 6. § (5) bekezdése helyébe a következő rendelkezés lép:

„(5) Nem feltétlenül szükséges minden évben a kitüntetéseket kiadni. Abban az esetben, ha valamely évben elmaradt a kitüntetés kiosztása, a következő évben – az elmaradt évek számának megfelelően – az (1) bekezdésben meghatározott számnál több kitüntetés is kiosztható.”

(3) A Díszpolgári cím, valamint a kitüntetések alapításáról és adományozásának rendjéről szóló 8/2012. (V. 14.) önkormányzati rendelet 6. § (8) bekezdése helyébe a következő rendelkezés lép:

„(8) A Polgármesteri Elismerő Oklevelet a polgármester döntése alapján, a polgármester adja át az arra érdemes személynek. Az elismerő oklevéllel tárgyjutalom jár, melynek értéke maximum bruttó 10 eFt lehet. A Polgármesteri Elismerő Oklevél átadására is a (2) bekezdésében meghatározott ünnepi testületi ülés keretében kerül sor.”

**5. §**

A Díszpolgári cím, valamint a kitüntetések alapításáról és adományozásának rendjéről szóló 8/2012. (V. 14.) önkormányzati rendelet 7. § (2)–(4) bekezdése helyébe a következő rendelkezések lépnek:

„(2) Az „Év Tanulója” díjban évente egyszer maximum 2 személy részesíthető. Abban az esetben, ha valamely évben elmaradt a kitüntetés kiosztása, a következő évben – az elmaradt évek számának megfelelően több kitüntetés is kiosztható. A kitüntetés átadására a 6. § (2) bekezdésében meghatározott ünnepi testületi ülés keretében kerül sor.

(3) A díjra javaslatot az iskola tantestülete tehet, melynek tartalmaznia kell az elismerésre javasolt tanulók személyi adatait, az elismerést megalapozó teljesítményt. A javaslatot minden év április 15. napjáig a képviselő-testülethez kell benyújtani. A képviselő-testület legkésőbb az adott év április 30. napjáig tartandó ülésén dönt a kitüntetés adományozásáról.

(4) Az adományozásról a Pénzügyi, Városfejlesztési, Kulturális és Idegenforgalmi Bizottság javaslata alapján a képviselő-testület dönt legkésőbb az adott év április 30. napjáig tartandó ülésén.”

**6. §**

A Díszpolgári cím, valamint a kitüntetések alapításáról és adományozásának rendjéről szóló 8/2012. (V. 14.) önkormányzati rendelet 8. § (2)–(4) bekezdése helyébe a következő rendelkezések lépnek:

„(2) Az „Év Sportolója” díjban évente egyszer egy személy részesíthető. Abban az esetben, ha valamely évben elmaradt a kitüntetés kiosztása, a következő évben – az elmaradt évek számának megfelelően több kitüntetés is kiosztható. A kitüntetés átadására a 6. § (2) bekezdésében meghatározott ünnepi testületi ülés keretében kerül sor.

(3) A díjra javaslatot az iskola tantestülete és a helyi sportegyesület tehet, melynek tartalmaznia kell az elismerésre javasolt személyi adatait, az elismerést megalapozó teljesítményt. A javaslatot minden év április 15. napjáig a képviselő-testülethez kell benyújtani. A képviselő-testület legkésőbb az adott év április 30. napjáig tartandó ülésén dönt a kitüntetés adományozásáról.

(4) Az adományozásról a Pénzügyi, Városfejlesztési, Kulturális és Idegenforgalmi Bizottság javaslata alapján a képviselő-testület dönt legkésőbb az adott év április 30. napjáig tartandó ülésén.”

**7. §**

A Díszpolgári cím, valamint a kitüntetések alapításáról és adományozásának rendjéről szóló 8/2012. (V. 14.) önkormányzati rendelet a 9. §-át megelőzően a következő alcím címmel egészül ki:

**„Egyéb eljárási rendelkezések”**

**8. §**

(1) A Díszpolgári cím, valamint a kitüntetések alapításáról és adományozásának rendjéről szóló 8/2012. (V. 14.) önkormányzati rendelet 9. § (1) bekezdése helyébe a következő rendelkezés lép:

„(1) A kitüntetéseket minden évben – a (4) (5) és (6) bekezdés kivételével – a 6. § (2) bekezdésében meghatározott ünnepi testületi ülésen kell átadni.”

(2) A Díszpolgári cím, valamint a kitüntetések alapításáról és adományozásának rendjéről szóló 8/2012. (V. 14.) önkormányzati rendelet 9. § (3) bekezdése helyébe a következő rendelkezés lép:

„(3) A díszoklevél, az érdemérem és az emlékérem művészi kivitelben történő elkészítéséről, továbbá az érdemérem és az emlékéremhez tartozó igazolás elkészítéséről a polgármester gondoskodik. Az oklevelet és az igazolást a polgármester és a jegyző írja alá.”

(3) A Díszpolgári cím, valamint a kitüntetések alapításáról és adományozásának rendjéről szóló 8/2012. (V. 14.) önkormányzati rendelet 9. § (6) bekezdése helyébe a következő rendelkezés lép:

„(6) Veszélyhelyzetben az e rendelet szerinti kitüntetéseket az itt szabályozottaktól eltérő időpontokban is át lehet adni. Ilyen esetben ez az eltérési lehetőség javaslatételi határidőkre is megfelelően alkalmazandó.”

**9. §**

A Díszpolgári cím, valamint a kitüntetések alapításáról és adományozásának rendjéről szóló 8/2012. (V. 14.) önkormányzati rendelet 10. § (2) és (3) bekezdése helyébe a következő rendelkezések lépnek:

„(2) Vissza kell vonni az kitüntetést attól a személytől, akit a bíróság közügyek gyakorlásától jogerősen eltiltott.

(3) Ha a képviselő-testület a kitüntetést visszavonja, azt az érdekelttel a polgármester írásban közli és egyidejűleg az oklevelet, és az érmet bevonja.”

**10. §**

A Díszpolgári cím, valamint a kitüntetések alapításáról és adományozásának rendjéről szóló 8/2012. (V. 14.) önkormányzati rendelet 11. § (1) és (2) bekezdése helyébe a következő rendelkezések lépnek:

„(1) A kitüntetésben részesített személyekről és szervezetekről a Harkányi Polgármesteri Hivatal nyilvántartást vezet.

(2) A kitüntetések és a kapcsolódó juttatások költségeinek fedezetét az önkormányzat éves költségvetésében kell biztosítani.”

**11. §**

Ez a rendelet a kihirdetését követő napon lép hatályba.

Végső előterjesztői indokolás

A Képviselő-testület munkatervében foglalt szerint került sor a Díszpolgári cím, valamint a kitüntetések alapításáról és adományozásának rendjéről szóló 8/2012. (V. 14.) önkormányzati rendelet felülvizsgálatára. A felülvizsgálat oka nem tartalmi kérdésekből adódik, az Önkormányzat új kitüntetést nem alapít, a kitüntetések adományozásának a feltételeit nem változtatnak. A módosítás tárgya az eljárási kérdések, fogalomhasználat egységesítése, és egyéb jogszabályszerkesztési hibák kiküszöbölése.

1. Eljárási határidők egységesítése

A rendelet legutóbb a COVID időszakban került módosításra, annak érdekében, hogy a kitüntetéseket a korábban szabályozottaktól eltérő időpontban is át lehessen adni. A kivétel továbbra is megmaradna, de a tervezet alapján valamennyi kitüntetés esetében az alábbiak szerint kerülnének meghatározásra az eljárási határidők:

1. április 15. napja a javaslattétel határideje
2. április 30. napja a döntés határideje
3. június 1. napja a kitüntetések kiosztásának a határideje ünnepi testületi ülés keretében. A Köztársasági Elnök 1999. június 1-jén aláírt döntésével 1999. július 1-jei hatállyal nyilvánította Harkányt várossá, ezért került a kitüntetések kiosztásának a határidejeként június 1. napja meghatározásra.

A döntés és a kitüntetés kiosztása közötti egy hónapos határidő a kitüntetésekhez járó oklevelek, emlékérmek elkészítésének határideje, a méltatások megírása miatt szükséges.

A rendeletmódosítással a következő években sokkal tervezhetőbbé válnak az előkészületek.

A 2024. évben semmilyen kitüntetés kiosztására nem került sor. Az ilyen esetek elkerülése érdekében valamennyi kitüntetés esetében bekerül egy olyan rendelkezés, hogy amennyiben valamely évben elmaradt a kitüntetés kiosztása, az elmaradt évek számának megfelelően több kitüntetés is kiosztható.

1. Fogalomhasználat egységesítése

A rendelet 1. §-ában rögzítésre kerül, hogy az Önkormányzat milyen kitüntetéseket, díjakat és címeket alapít, ezeket „továbbiakban együtt: kitüntetések” címszóval lehet használni a rendeletben, ez a használat azonban nem konzekvens, így a rendelet több helyén pontosítás szükséges.