**Harkány Város Önkormányzatának**

**2025-2029. évekre vonatkozó**

**gazdasági programja**

****

**Elfogadásra került a …/2025. (… . … .) képviselő-testületi határozattal.**

**Tartalomjegyzék**

[**Tartalomjegyzék** 1](#_Toc194042126)

[**I. Jogszabályi háttér** 3](#_Toc194042127)

[**II. Harkány Város Önkormányzatának a 2020-2024. évekre vonatkozó gazdasági programjának értékelése** 5](#_Toc194042128)

[**II.1. A 2020-2024. évek külső körülményei** 5](#_Toc194042129)

[**II.2. A 2020-2024. évi gazdasági program megvalósulása** 5](#_Toc194042130)

[**II.3. 2025-2027 évekre vonatkozó stratégiai ellenőrzési terv** 7](#_Toc194042131)

[**III. Helyzetelemzés** 9](#_Toc194042132)

[**III. 1. Lakosságszám alakulása** 9](#_Toc194042133)

[**III. 2. Vagyoni és pénzügyi helyzet** 9](#_Toc194042134)

[**III.2.1. A vagyoni helyzet** 9](#_Toc194042135)

[**III. 2.2 A pénzügyi helyzet** 9](#_Toc194042136)

[**III. 3. Idegenforgalom** 10](#_Toc194042137)

[**III. 4. Ipar, vállalkozás** 11](#_Toc194042138)

[**III. 5. Infrastruktúra (járdák, utak, árkok), Harkány város helyi közútjainak forgalmi rendje** 12](#_Toc194042139)

[**III. 6. Kultúra és sport** 13](#_Toc194042140)

[**III. 7. A 2025. évi költségvetésbeN tervezett feladatok** 13](#_Toc194042141)

[**IV. Fejlesztések** 14](#_Toc194042142)

[**IV.1. KULCSPROJEKTEK** 15](#_Toc194042143)

[**IV.1.1. Gyógyhelyfejlesztés:** 15](#_Toc194042144)

[**IV.1.2. Gyógyfürdő fejlesztés:** 15](#_Toc194042145)

[**IV.2. HÁLÓZATOS PROJEKTEK** 16](#_Toc194042146)

[**IV.2.1. Harkány bel- és csapadékvízelvezetési rendszereinek továbbfejlesztése** 16](#_Toc194042147)

[**IV.2.2. Szennyvízhálózat fejlesztése** 17](#_Toc194042148)

[**IV.2.3. Ivóvízellátás fejlesztése** 17](#_Toc194042149)

[**IV.2.4. Városi közlekedés és mobilitásfejlesztés** 17](#_Toc194042150)

[**IV.2.5. Megújuló energiahordozók részarányának növelése** 18](#_Toc194042151)

[**IV.2.6. Zöldülő, élhető város, klímabarát fejlesztések** 18](#_Toc194042152)

[**IV.2.7. Környezetvédelmi fejlesztések** 18](#_Toc194042153)

[**IV.2.8. „Okos város” fejlesztések (Harkány digitális átállását támogató fejlesztések)** 18](#_Toc194042154)

[**IV.2.9. Városmarketing, turisztikai marketing, (lakossági) szemléletformálás** 18](#_Toc194042155)

[**IV.2.10. Minőségi szálláshelyfejlesztés Harkányban (magánvállalkozások, szálláshelyszolgáltatók)** 19](#_Toc194042156)

[**IV.3. AKCIÓTERÜLETI PROJEKTEK** 19](#_Toc194042157)

[**IV.4. A HARKÁNYBAN TERVEZETT EGYÉB FEJLESZTÉSEK** 19](#_Toc194042158)

[**V. Harkány Város Önkormányzatának 2025-2029. évekre vonatkozó gazdasági programjában meghatározott célokhoz kapcsolódó pénzügyi eszközök** 21](#_Toc194042159)

[**V.1. Makrogazdasági környezet, a Kormány gazdaságpolitikai céljai, állami költségvetési támogatások** 21](#_Toc194042160)

[**V.2. Harkány Város Önkormányzat adópolitikai célkitűzései** 22](#_Toc194042161)

[**V.3. Egyéb költségvetési bevételek és finanszírozási bevételek** 23](#_Toc194042162)

[**VI. Összefoglalás** 25](#_Toc194042163)

# **I. Jogszabályi háttér**

A gazdasági program elkészítésére vonatkozó előírásokat a Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 116. §-a tartalmazza.

Eszerint a gazdasági programban, fejlesztési tervben a képviselő-testület hosszútávú fejlesztési elképzeléseit rögzíti, elkészítéséért a helyi önkormányzat felelős. Elfogadásának -vagy ciklusidőn túlnyúló gazdasági program esetén a felülvizsgálatának- határideje az alakuló ülés időpontjához kötött: az újonnan megválasztott képviselő-testület az alakuló ülést követő hat hónapon belül köteles a gazdasági programot elfogadni, illetve felülvizsgálni.

Az Mötv. 116. § (2) bekezdése szerint a gazdasági program, fejlesztési terv a képviselő-testület megbízatásának időtartamára vagy azt meghaladó időszakra szól.

Tekintettel arra, hogy az előző ciklusban elfogadott gazdasági program a ciklus időtartamára szólóan készült, az önkormányzat 2020-2024. évekre vonatkozó elképzeléseit tartalmazta, a jelen ciklusban új gazdasági program elfogadása vált szükségessé a 2025-2029. évekre vonatkozó hosszútávú fejlesztési elképzelések meghatározásával.

Az Mötv. 116. § (3) bekezdése szerint a gazdasági program helyi szinten meghatározza mindazokat a célkitűzéseket és feladatokat, amelyek a helyi önkormányzat költségvetési lehetőségeivel összhangban, a helyi társadalmi, környezeti és gazdasági adottságok átfogó figyelembevételével a helyi önkormányzat által nyújtandó feladatok biztosítását, színvonalának javítását szolgálják.

Egyben – az Mötv. 116. § (4) bekezdés értelmében – a vármegyei területfejlesztési elképzelésekkel összhangban tartalmazza különösen az egyes közszolgáltatások biztosítására, színvonalának javítására vonatkozó fejlesztési elképzeléseket.

A gazdasági program elkészítésének célja, hogy az önkormányzat képviselő-testülete az aktuális önkormányzati ciklus időtartama alatt egy egységes, előre meghatározott célrendszer szerint működjön, és valósítsa meg az önkormányzat fejlesztési elképzeléseit.

Az Mötv. 42. § értelmében a képviselő-testület át nem ruházható hatáskörébe tartoznak a település- és gazdaságfejlesztés stratégiai döntései: a rendeletalkotás – ezen belül a költségvetés elfogadása, a helyi adó megállapítása - a gazdasági program elfogadása, a hitelfelvétel vagy más adósságot keletkeztető kötelezettségvállalás, intézményrendszer kialakítása, a településfejlesztési terv és a településrendezési terv jóváhagyása, a helyi önkormányzat kizárólagos tulajdonában álló nemzeti vagyon ingyenes átruházására vagy nemzeti vagyon tulajdonjogának ingyenes átvételére vonatkozó döntés.

Az integrált településfejlesztési stratégia és településrendezési terv mellett a város gazdasági lehetőségeit és fejlődését leginkább befolyásoló fejlesztési dokumentum a gazdasági program.

A gazdasági programmal szemben támasztott alapvető elvárások: fejlesztés és működtetés területén prioritások kijelölése, a településen ellátandó feladatok hatékonyságának növelésére vonatkozó elképzelések rendszerbe foglalása, valamint a gazdasági program megvalósításához rendelkezésre álló és megszerezhető források számbevétele és rendszerezése.

A gazdasági programban meghatározott célok, fejlesztési elképzelések megvalósításához szükséges anyagi források biztosítására az éves állami támogatások nem elegendőek, így szükség van a helyi bevételek növelése mellett pályázati lehetőségek felkutatására, illetve a helyi sajátosságok kihasználása alapján új lehetőségek keresésére.

A gazdasági program megvalósítását elősegítő legfontosabb tényezők:

* a település értékeire, adottságaira, a gyógyvízre alapozva a fejlődési irány reális meghatározása és az annak megvalósításához szükséges pénzügyi, infrastrukturális feltételrendszer megteremtése;
* turizmusfejlesztést elősegítő lehetőségek feltárása, vendégforgalom növelésének megteremtése;
* az önkormányzati kötelező és önként vállalt feladatok ellátásának magas színvonalon történő biztosítása;
* a pénzügyi fegyelem fenntartása a tervezés és végrehajtás során;
* a fejlesztési tervekkel összhangban álló pályázati lehetőségek teljes körű feltárása és igénybevétele, előnyben részesítve az önerő nélküli pályázatok kihasználását;
* a vállalkozások erősödése.

Fentiekre tekintettel az alábbi struktúrában került elkészítésre a gazdasági program:

I. Figyelembe veendő jogszabályok, programok, tervek

II. A 2020-2024. évekre vonatkozó gazdasági program értékelése

III. Helyzetelemzés

IV. Fejlesztések

V. Célokhoz rendelt pénzügyi eszközök

VI. Összegzés

# **II. Harkány Város Önkormányzatának a 2020-2024. évekre vonatkozó gazdasági programjának értékelése**

## **II.1. A 2020-2024. évek külső körülményei**

Magyarország Kormánya a 40/2020. (III. 11.) Korm. rendelettel 2020. március 11. napján a magyar állampolgárok egészségének és életének megóvása érdekében Magyarország egész területére veszélyhelyzetet hirdetett ki. A veszélyhelyzet egyben rendkívüli jogrendet is jelentett. A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. §. (4) értelmében *„Veszélyhelyzetben a települési önkormányzat képviselő-testületének, a fővárosi, megyei közgyűlésnek feladat- és hatáskörét a polgármester, illetve a főpolgármester, a megyei közgyűlés elnöke gyakorolja. Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.”*

Fenti környezetben, polgármesteri döntéssel történt meg a gazdasági program megalkotása.

A járvány nemcsak súlyos kihívások elé állította az egyes országok egészségügyi ellátórendszerét, de nagyon komoly recessziót okozott a világgazdaságban is. A települési önkormányzatok pénzügyi mozgástere szűkült. Sor került a gépjárműadó eddig települési önkormányzatoknál maradó részének (40%) elvonására, az idegenforgalmi adó felfüggesztésére és az iparűzési adó elfelezésére. Az intézkedések közül a gépjármű adó bevételtől azóta teljesen elestek a települési önkormányzatok. Megtiltásra került, hogy megemeljék a helyi és a települési adókat, új adót vezessenek be, illetve eltöröljék az eddigi adókedvezményeket.

Az elhúzódó orosz-ukrán háború és a brüsszeli szankciók energiaválságot, drasztikus áremelkedést hoztak. Az önkormányzatok 2022. augusztus 1-jétől nem jogosultak az egyetemes földgáz-, és villamosenergia-szolgáltatás igénybe vételére.

A külső körülmények tehát nem voltak ideálisak a programban rögzített célkitűzések megvalósításához, ugyanakkor az abban foglalt prioritások elérése érdekében szükséges lépéseket megtette az Önkormányzat.

## **II.2. A 2020-2024. évi gazdasági program megvalósulása**

A gazdasági program megvalósulásáról – a program felépítéséhez igazodóan – az alábbi tájékoztatást adjuk:

A **Humán és közszolgáltatási célok fejlesztése** keretében megtörtént az önkormányzati intézmények engergiahatékonysági fejlesztése (napelemes rendszerek telepítésével). A városi sportcsarnok és környezetének fejlesztése keretében a sportcsarnok belső infrastruktúrájának felújítása, kültéri sport- és szabadidős létesítmények létrehozására került sor. A létesítmény éves kihasználtsága közel 100 %-os, elsősorban utánpótlás, diák és amatőr sporttevékenység zajlik az intézményben, állandó és időszakos edzések, sportolási lehetőségek mellett. A sportcsarnok üzemeltetése szempontjából és a létesítményt használók részéről is igény mutatkozott az infrastrukturális feltételek javítására, mely rendezésre került. A projekt fő beruházási elemeként a városi sportcsarnok kiszolgáló helységei, öltözői és vizesblokkjai újultak meg, valamint a földszinten (akadálymentes) vizesblokk került kialakításra. Ezzel egyidőben a sporttelep kültéri infrastruktúrája is új elemekkel bővült (gördeszka pálya, 3x3 félpályás kosárlabda pálya, kültéri asztalitenisz pálya, pergola árnyékoló, sakkasztal és normál asztal padokkal, vandálbiztos ivókút, kültéri wifi, kamerarendszer és napelemes megvilágítás, okospad, hulladékgyűjtők), mely a városi sportélet számára teremtett kulturáltabb, minőségibb és az eddiginél szélesebb körű sport- és szabadidőtöltési feltételeket. A fejlesztés részeként a jelenleg hasznosítás nélküli sportcsarnok előtti területen csapatsportra és egyéni sportra, valamint szabadidős sportolásra alkalmas fejlesztések valósultak meg.

Sor került a művelődési ház nagytermének felújítására, és a település egyik legfontosabb közterületének az Arborétumnak a felújítására pályázati támogatás révén. A Harkányi Arborétum fejlesztését tartalmazó projekt alapvető célja olyan zöldterület fejlesztés volt, mely a funkció nélküli erdős sávot élettel, funkciókkal tölti meg. A beruházás során a meglévő ösvények és régi utcabútorok helyett megújított sétányok, pavilon, új padok, teresedésre alkalmas felületek jöttek létre, illetve egy környezet- és természetvédelemi ismereteket adó, kicsiknek és nagyoknak szóló játékos tanösvény is kialakításra került, valamint rekortán futópálya áll a lakosság és a turisták rendelkezésére. A gyermekek számára ügyességi és fejlesztő elemeket tartalmazó játszótér is telepítésre került.

Elkezdődött a klímaberendezéssel nem rendelkező intézmények klímával való felszerelése is, mely a következő ciklus alatt is folytatódni fog, és feltehetőleg már a 2025. évben az óvoda, valamint az Egészségház rendelőinek teljes klimatizálására sor kerül.

A **Környezetvédelmi célok** esetében fontos kiemelni a Lanka csatorna fejlesztésére és a csapadékvíz elvezetésére szolgáló projekteket. Két beruházásban, egymilliárd forintos fejlesztés keretében a jelentősebb mennyiségű csapadék miatt kialakuló felszíni vizek megfelelő elvezetése volt a cél, így fejlesztették, helyreállították a nyílt és zárt csapadékvíz-elvezető rendszereket, medreket alakítottak ki több mint tízezer méteren.

A hulladékkezelés tekintetében a koncessziós társaság (Dél-Kom Nonprofit Kft.) révén házhoz menő szelektív hulladékszállítást biztosítunk, de a 2024. évben meghirdettük a hulladék gyűjtésére szolgáló 240 literes kék edény lakosság részére történő biztosítását haszonkölcsön szerződés keretében. Ezt a kezdeményezést a 2025. évtől szeretnénk kiterjeszteni komposztládák lakosság részére történő biztosításával.

**Idegenforgalom:** Testvérvárosi kapcsolatok fenntartására és ápolása szintén kiemelt figyelmet kapott a nehézségek ellenére, és a nemzetközi idegenforgalom tekintetében is – Harkányi Gyógyfürdő Zrt. adatai alapján egy nyitás látszik Horvátország és Szerbia felé. A programban rögzített élmény-, és sportturizmus fejlesztése irányában is valósultak meg beruházások, a ciklusban megnyitotta kapuit a Harka Vízivilág, a Harkányi Gyógyfürdő új Élményközpontja, 2024. évben pedig átadásra került a fürdő új csúszdaparkja.

A fiatalok helyben maradására is többféle intézkedést tett az önkormányzat, EFOP-1.2.11-16-2017-00035 „Harkányban élni Jó! - Esély Otthon, Harkányban” elnevezésű pályázat keretében a Harkány 754 hrsz., természetben a 7815 Harkány, Zrínyi Miklós utca 1. ingatlanban összesen öt önkormányzati lakás került kialakításra és felszerelésre, 18-35 év közötti célcsoportba tartozó fiatal egyének, párok és családok önálló lakhatásának biztosítása céljából. Az újonnan kialakított lakásokkal az önkormányzat a város lakosságfenntartó erejét kívánta növelni, a település jövője szempontjából értékes végzettséggel rendelkező személyek városban történő letelepedésének támogatásával. A program azóta is nagy sikerrel működik.

A **településfejlesztési politika** keretében folytatódott az önkormányzati tulajdonú ingatlanok értékesítése. Itt szükséges rögzíteni, hogy pályázati forrásból megtörtént az Ipari park alapvető infrastruktúrájának a kialakítása: utak, víz-, és az elektromos hálózat, kamerarendszer kiépítésére, és a HVG Kft. részére egy korszerű telephely megépítésére került sor. Az Ipari parkban található ingatlanok értékesítése azóta is folyamatban van, jelenleg két ingatlan vár még gazdára.

A **közműfejlesztési programhoz** kapcsolódóan a Lanka csatorna fejlesztése, és Csapadékvíz elvezetés projektekről már szóltunk. Emlékeztetőül: a ciklusban sor került a víziközmű vagyon és az ellátási felelősség Magyar Állam részére történő átadására. A sport célú intézményrendszer fentiekben már rögzített fejlesztésein túl mindenképpen meg kell említeni az Arborétum szélén létrehozott fitneszpark létesítését.

A **Városüzemeltetési politika** célkitűzései (parkfenntartás, településtisztasági feladatok, temető fenntartás, piaci feladatok, nyilvános WC üzemeltetése) megvalósultak, sőt folyamatos fejlesztések történtek. Az őstermelői piac kialakítása során a piac sarki területe került felújításra, árusító felületek, hűtőház és vizesblokk került megépítésre. Lépések történtek a piac energiahatékonyságának fejlesztésére is, villamos mérő berendezések és napelemes rendszer telepítésével. Folyamatban van a Piaccsarnok felújítására irányuló beruházás.

Az **egyes közszolgáltatások biztosításával** kapcsolatban elmondható, hogy a háziorvosi, házi gyermekorvosi, fogorvosi körzetekben körzethatárok tekintetében változás nem történt, ugyanakkor központi jogszabályváltozással az orvosi ügyelet megszervezése a továbbiakban nem minősül önkormányzati feladatnak.

A gazdasági programban **az adó politika** célkitűzéseinek megvalósítása érdekében sor került a helyi adókról szóló önkormányzati rendelet módosítására, mely módosítások 2025. év január hó 01. napjától léptek hatályba. Az ingatlan-hasznosítás, parkolók hasznosítása, kintlévőségek kezelése tekintetében is jelentős lépéseket tett az önkormányzat.

Megállapítható, hogy a nehéz gazdasági körülmények ellenére, akár pályázati, akár önerős beruházás eredményeként, akár kis-, akár nagyléptékben, de az Önkormányzat a szükséges lépéseket megtette a 2020-2024. évekre vonatkozó gazdasági programjának megvalósítása érdekében. Az út tovább folytatása érdekében, a jelenlegi társadalmi, gazdasági, pénzügyi és vagyon helyzet elemzésével a már jelenleg is elfogadott, hosszútávú fejlesztési koncepciók alkalmazásával kívánjuk a 2025-2029. évekre vonatkozó gazdasági programot megalkotni, és ehhez rendelni az Önkormányzat rendelkezésére álló pénzügyi eszközöket.

## **II.3. 2025-2027 évekre vonatkozó stratégiai ellenőrzési terv**

Mind a 2020-2024. évek időszakára igaz volt, mind a jelenlegi ciklus 2025-2029-ig terjedő időszakára igaz kell legyen, hogy az Önkormányzat hosszú távú céljaival, az ellátandó feladatokkal az Önkormányzat stratégiai ellenőrzési tervének összhangban kell lennie. A 2025-2027. évekre vonatkozó stratégiai ellenőrzési tervben az Önkormányzat hosszú távú célkitűzéseként az alábbiak kerültek, és kerülnek jelenleg is figyelembe vételre:

* Kötelező és önként vállalt feladatok magas színvonalú és gazdaságos ellátása.
* Folyamatos fizetőképesség fenntartása.
* Jogszabályi előírásoknak megfelelő szabályos működés.
* Infrastruktúra folyamatos fejlesztése, esetlegesen pályázati források bevonásával.
* Munkahelyteremtés elősegítése.
* Informatikai háttér, rendszer fejlesztése.
* Vállalkozásfejlesztés támogatása.

Az így elkezdett fejlesztések folytatásaként, a fenti célkitűzések figyelembe vételével kerülnek megalkotásra a képviselő-testület 2025-2029. évekre vonatkozó céljai is.

# **III. Helyzetelemzés**

## **III. 1. Lakosságszám alakulása**

Harkány város lakónépessége és állandó népessége is növekedő tendenciát mutat 2018. évtől kezdődően. A növekedés leginkább a víkend telepen, a társasüdülőkben és a zártkert ingatlanok területén figyelhető meg. Harkány a gyógyvíz jótékony hatása miatt vonzó a nyugdíjas korosztály számára, így az ország különböző pontjairól költöznek városunkba. A fiatalabb korosztály körében Pécs és Siklós közelsége miatt népszerű Harkány.

|  |  |  |  |  |  |  |
| --- | --- | --- | --- | --- | --- | --- |
|  | **2019** | **2020** | **2021** | **2022** | **2023** | **2024\*** |
| Lakónépesség | 4381 | 4498 | 4610 | 4689 | 4775 |  |
| Állandó népesség | 5022 | 5158 | 5282 | 5388 | 5481 | 5544 |

*Forrás: TEIR - HEP készítéséhez szükséges települési adatok*

*\* TSZR (Települési Szolgáltató Rendszer)*

## **III. 2. Vagyoni és pénzügyi helyzet**

### **III.2.1. A vagyoni helyzet**

Az önkormányzat vagyona a 2024. évi zárómérleg szerint 12.921.879.424 Ft. Összehasonlítva az előző év zárómérlegével 49.436.585 Ft összegű vagyon növekedést mutat.

Az Önkormányzatunk ingatlanvagyona forgalomképtelen vagyonból, korlátozottan forgalomképes vagyonból és forgalomképes vagyonból áll.

A forgalomképtelen törzsvagyon körébe tartozó főbb ingatlanok: közterületek, utak, hidak, csatornák.

Korlátozottan forgalomképes törzsvagyon körébe tartozó főbb vagyonelemek jelenleg: pályázatokból vásárolt eszközök, óvoda, művelődési Ház épülete.

Forgalomképes vagyon körébe tartoznak a következő ingatlanok: önkormányzati bérlakások, külterületi mezőgazdasági és belterületi beépítetlen területek.

### **III. 2.2 A pénzügyi helyzet**

Az Önkormányzat pénzügyi, likviditási helyzetét a stabilitás jellemzi.

A 2025. évi költségvetés fő célkitűzései az önkormányzati kötelező feladatok finanszírozásának biztosítása, a zavartalan működőképesség fenntartása, a minőségi városüzemeltetés feltételeinek biztosítása, egyéb nem kötelező támogatások fenntartása, megtartása, a munkahelyek megtartása, emellett igazodni a gyorsan változó gazdasági környezethez.

A költségvetési kiadások szerkezete az elmúlt éveket nézve az alábbiak szerint alakult:



*Forrás: saját szerkesztés ASP gazdálkodási szakrendszer adatai alapján*

A költségvetési bevételek szerkezete az elmúlt éveket nézve az alábbiak szerint alakult:



*Forrás: saját szerkesztés ASP gazdálkodási szakrendszer adatai alapján*

## **III. 3. Idegenforgalom**

Harkány a gyógyvízéről ismert fürdőváros, szolgáltatásai fő körét az idegenforgalom, turizmus határozza meg. Vannak egész évben vendégeket fogadó szálláshelyek, de jelentős a szezonális jelleggel üzemelő magánszálláshelyek száma. Városunkat a horvát, szerb, cseh és német turisták is szívesen választják pihenésük helyszínéül. A városba érkező vendégek ellátását a vendéglátóhelyek széles palettája, éttermek, cukrászdák, pizzériák, bárok biztosítják magas színvonalon. A szálláshelyek közül a magánszálláshelyek száma a legnagyobb, melyek jellemzően szezonálisan üzemelnek. Emellett egyéb szálláshely, kemping, üdülőháztelep, panzió és szálloda típusú szálláshelyek is a vendégek rendelkezésére állnak - ez utóbbi típus szállásai többségében három csillagos minősítésűek, azonban három hotel négycsillagos minősítésű, melyek magas színvonalú wellnesz-szolgáltatásokat is nyújtanak. Egy felújítás alatt álló, korábban gyógyászati szolgáltatásokat is nyújtó és nagy vendégforgalommal bíró wellness szálloda újra nyitása 2025. tavaszán várható, mely remélhetőleg új lendületet ad a harkányi szállásfoglalásoknak.

**Vendégéjszakák számának alakulása**

|  |  |  |  |  |  |
| --- | --- | --- | --- | --- | --- |
|  | **2020.** | **2021.** | **2022.** | **2023.** | **2024.** |
| Htv. 31.§ a) pont alapján mentes vendégéjszakák | 32.992 | 21.467 | 23.155 | 18.652 | 18.678 |
| Htv. 31.§ b), c), d), e), f) pontja és 3/A. § alapján mentes vendégéjszakák | 89.879 | 87.243 | 123.502 | 142.559 | 83.373 |
| Htv. alapján adóköteles vendégéjszakák | 162.132 | 168.741 | 216.385 | 179.631 | 166.343 |
| Vendégéjszakák összesen | 285.003 | 277.451 | 363.042 | 340.842 | 268.394 |

*Forrás: saját szerkesztés ASP adószakrendszer adatai alapján*

A vendégéjszakák számának csökkenését véleményünk szerint az egy napra érkező vendégek számának növekedése és a hosszabb pihenések helyett a rövidebb időtartamú tartózkodások választása eredményezi. Célunk olyan kísérő szolgáltatások és programok nyújtása, mely arra ösztönzi az idelátogatókat, hogy több napot tartózkodjanak Harkányban.

Városunkban kiemelkedően magas a zöldfelület nagysága, amely sok terhet ró az Önkormányzatra, de fontos a környezetvédelem, az idegenforgalom és a rendezett településkép szempontjából is. Kiemelt figyelmet fordítunk a közterületek virágosítására, a zöldterületek rendben tartására, a közterületi padok, kőedények és hulladékgyűjtő edények javítására, cseréjére, mely az idei évben is folytatódik.

## **III. 4. Ipar, vállalkozás**

A gyógyvíz nyújtotta lehetőségek okán Harkány gazdaságát, szolgáltatásai fő körét a turizmus határozza meg, mely az esetek nagy részében szezonális foglalkoztatást eredményez. Az üdülőváros jelleg miatt elsősorban a kis környezeti terheléssel járó termelő ipari tevékenységek, a szolgáltató szektor és az agráripar erősítése a cél. A központi üdülőövezettől távol, a város északi határában került kialakításra az Ipari park, mely lehetőséget nyújt arra, hogy a turizmuson kívül elhelyezkedni kívánó munkaerő helyben találjon munkát, a város jó feltételeket kínáljon az új vállalkozások indításának és a meglévők fejlődésének egyaránt.

Fontosnak tartjuk a helyi vállalkozókkal való együttműködést tekintettel arra, hogy a vállalkozások városunk fejlődését segíthetik, a gazdasági élet fontos szereplői, hiszen szélesíthetik a termékek és szolgáltatások körét, munkahelyet teremthetnek és nem utolsó sorban az Önkormányzat adóbevételhez juthat.

**HIPA adózók száma (Vállalkozó - EV bontásban)**

|  |  |  |  |  |  |
| --- | --- | --- | --- | --- | --- |
|  | 2019. adóév | 2020. adóév | 2021. adóév | 2022. adóév | 2023. adóév |
| vállalkozó | 353 | 356 | 373 | 360 | 368 |
| egyéni vállalkozó | 358 | 382 | 421 | 396 | 415 |
| adózók összesen | 711 | 738 | 794 | 756 | 783 |

*Forrás: saját szerkesztés ASP adószakrendszer adatai alapján*

## **III. 5. Infrastruktúra (járdák, utak, árkok), Harkány város helyi közútjainak forgalmi rendje**

A lakosságszám növekedésével a felmerülő problémák is megnövekedtek, melyek új kihívások elé állítják az Önkormányzatot. Nehezíti a feladatok megoldását az érintett településrészek (üdülőterület, zártkert) speciális jellege. A megváltozott körülményekhez az Önkormányzat – a jogszabályok és a költségvetés által nyújtotta keretek között – igyekszik alkalmazkodni a problémák megoldásával, mely sok esetben kevésnek bizonyul a lakosok igényeihez viszonyítva.

A járda és útfelújítások során elsősorban a balesetveszélyes szakaszok kijavítása történt meg az elmúlt időszakban. 2024-ben a társasüdülők környékén végeztünk térkő és járda javítási, valamint akadálymentesítési munkákat. Az iskola előtt, valamint a Xavin Hotel előtti szökőkút környékén a térkövezés a balesetveszélyes részeken szintén javításra került.

A zártkerti településrészen 2023. évben pályázati forrásból a Nagyhegy utca folytatásában a földút szilárd útburkolatot kapott mintegy 2 km hosszúságban, valamint a 2024. évben a Kishegy határút meghatározott szakaszán (58. sz. főúttól 1600 méter hosszúságban) útjavítási munkálatokat végeztünk, ezzel is segítve a zártkerti településrészen (Szőlőhegyen) lakók közlekedését. A 2025. évben is szeretnénk további útszakaszokon felújítást végezni.

Kátyúzási munkálatokat évente végzünk a városban, így történt ez a 2024. év során is.

Ahogy az előző gazdasági program értékelését bemutató fejezetbe jeleztük, a 2023. évben pályázati forrásból került sor a gépállomási lakótelepen és az üdülőterületen egyes utcákban a csapadékvíz elvezető rendszer felújítására, valamint a Lanka csatorna tisztítására. Egyre gyakoribbak a nyílt csapadékvíz elvezető árkokkal kapcsolatos lakossági bejelentések, így a 2025. évben is folytatódnak az ároktisztítási munkák, mely során a drávaszabolcsi háromszögben a Dózsa György utcában és a Vak Bottyán utcában, továbbá az iskola környékén fogunk ároktisztítást végezni. Kiemelten fontosnak tartjuk a lakosság tájékoztatását a csapadékvíz elvezető árkok és az ingatlanok előtti közterületek karbantartásával kapcsolatos fontos szabályok és kötelezettségek betartásáról.

A víkend telepen élők biztonságos közlekedése érdekében gyalogátkelőhelyet létesítünk a Berek utcai elágazáshoz közel, továbbá több utcában is útjavítást kívánunk végezni 2025-ben. A 2024. évben padok, kukák kerültek kihelyezésére.

A biztonságos közlekedés körülményeinek megteremtése érdekében folyamatosan egyeztetéseket folytatunk a Siklósi Rendőrkapitányság Közlekedésrendészeti Osztályának vezetőjével, melynek eredményeképpen a 2024. évben az óvoda Kölcsey téri bejáratánál, az Arborétum elkészültével pedig a Mackó tanya bejáratához kerültek kihelyezésre új közúti jelzőtáblák, továbbá a város számos részén a kopott közúti jelzőtáblák cseréje is megtörtént. A városban – lakossági igények alapján – forgalom lassító küszöbök kerültek elhelyezésre 2024. évben a Vak Bottyán utában és a Táncsics Mihály utcában, amely miatt több új közúti táblát kellett kihelyezni az érintett utcákban. Számos forgalomszabályozó eszköz (forgalom lassító küszöb, forgalomtechnikai tükör, fix telepítésű traffipax, stb.) telepítésének igénye, valamint forgalmi rend megváltoztatása iránti kérelem érkezett a lakosoktól. Tekintettel arra, hogy a 2025. évben esedékes Harkány város helyi közutak forgalmi rendjének felülvizsgálata, így a lakossági bejelentéseket és kéréseket a forgalomtervező szakmérnöknek átadjuk, aki álláspontját, javaslatát a felülvizsgálati dokumentációban kifejti. Az ezzel kapcsolatos kérdésekben a felülvizsgálat eredményének ismeretében döntünk.

Harkány Város belterületi közterületein lévő utcanév táblák és táblatartó oszlopok felújításra, cserére, pótlásra szorulnak, jelenlegi állapotukban rendkívüli mértékben rontják a városképet, nem segítik az ide látogatók tájékozódását. 2025-ben tervezzük ezen feladat elvégzését is.

A Városüzemeltetési Osztály 2024. évben történő létrehozásának célja a lakossági bejelentések, műszaki problémák hatékonyabb és gyorsabb kezelése volt, mely lehetőséget biztosít arra, hogy kiemelt figyelmet fordítsunk a járda, út és árok problémákra, a lakossági bejelentések kezelésére, melynek köszönhetően az idei évben már tervezetten konkrét munkálatok kerülhettek a költségvetésbe.

## **III. 6. Kultúra és sport**

Városunk kulturális és sport életét a sokszínűség jellemzi, minden korosztály megtalálja a számára kedves és hasznos programot. Jelentős a szabadtéri programok száma, de a Kiss József Könyvtár, Művelődés Ház és Sportcsarnok rengeteg kulturális, sport és szórakoztató eseménynek ad helyt. Heti rendszerességgel látogathatóak a szabadidős mozgásformákat kedvelőknek nyújtott órák kicsiktől a nagyokig. Számtalan tudást szélesítő előadáson vehetnek részt az érdeklődők.

Minden évben megrendezésre kerül a Fürdőfesztivál, mely rendezvénysorozat alatt több tucat előadó érkezik szórakoztatni az ország különböző pontjairól érkező közönséget a városlakók mellett.

A városi rendezvényeken kívül a nemzetiségi önkormányzatok által szervezett rendezvények gazdagítják a lehetőségek tárházát.

A városvezetés igyekszik szoros kapcsolatot ápolni a testvérvárosokkal.

A sportcsarnoknál lévő kültéri sportlétesítmények 2024. évi átadásával bővültek a sportolni vágyók lehetőségei, hiszen mód nyílik kosárlabdázni, ping-pongozni, sakkozni, továbbá használhatják a gördeszkapályát is.

A város több pontján található játszótér a gyerekek részére, kültéri fitnesz park a felnőttek részére, továbbá két futópálya is rendelkezésre áll a kocogni vágyók részére azzal, hogy az Arborétum területén is létesült futópálya. 2024-ben 2 db játszótér és 1 db kültéri fitnesz park került átadásra.

Városunkban több sportegyesület működik, így több sportág (úszás, kézilabda, ping-pong, labdarúgás) közül választhatnak a gyerekek, fiatalok. Női kézilabda csapatunk évek óta kiemelkedően teljesít, vezeti a Baranya-Somogy Vármegyei Női Bajnokság tabelláját.

## **III. 7. A 2025. évi költségvetésbeN tervezett feladatok**

Az idei évi költségvetésbe tervezett feladatokat a lakossági igényekhez is igyekeztünk igazítani, fokozott figyelmet fordítva a kötelező feladatokra is. A tervezés során figyelemmel voltunk a város településrészeit érintő problémák megoldására, így a víkend telepi és hegyi utak karbantartására, valamint járdák javítására és településképet javító beruházásokra is.


# **IV. Fejlesztések**

A gazdasági program fejlesztési elképzeléseinek és célterületeinek illeszkedniük kell az Integrált Településfejlesztési Stratégiában (továbbiakban ITS) megfogalmazott és jóváhagyott célokhoz. Ennek megfelelően az ITS során a stratégiai célok elérése érdekében az alábbi beavatkozás-típusokat azonosítottuk:

* Kulcsprojektek; azok a tervbe vett fejlesztések, amelyek alapvető feltételét képezik valamely (akár több) középtávú városi cél elérésének, tehát, ha a projekt nem valósul meg, valamelyik cél nem, vagy csak kismértékben érhető el. Gyakran a kulcsprojekt (ami jellemzően nagyobb összegű projekt) megvalósulása előfeltétele egyéb tervezett fejlesztések megvalósulásának vagy azok hatásai érvényesülésének. A kulcsprojekt nem feltétlenül integrált projekt, de célszerű, ha a kulcsprojekthez további projektek kapcsolódnak.
* Hálózatos projekt; több, egymáshoz kapcsolódó, akár azonos jellegű projektelemből áll, a város egészére vagy annak jelentős részére kiterjed, valamint a projektelemek egy együttműködő rendszer elemeit képezik. A hálózatos projekt lehet integrált projekt, ez esetben az együttműködő projektelemek különböző jellegűek, más‐más megvalósítójuk van.
* Akcióterületi projektek; egymással szinergikus hatást fejtenek ki az egybefüggő akcióterületen. Az egyes projektelemek segítik más projektek megvalósulását, illetve hatásának kiteljesedését. A projektek az akcióterület számára megfogalmazott cél érdekében kerülnek megvalósításra, és volumenük, valamint várható hatásuk is akkora, hogy érzékelhető változást idéznek elő az akcióterületen.
* Egyéb projektek: a fenti kategóriákba nem tartozó, egyéb tervezett fejlesztések, amelyek egy adott városrész vagy a város egésze számára lényegesek.

Az egyes projektek, projektcsomagok és tematikus célok kapcsolatát az alábbi ábra szemlélteti:

**Az egyes beavatkozások és a tematikus célok kapcsolata**



*Forrás: Harkány Város Önkormányzata ITS*

A stratégiai célok minél hatékonyabb elérését elősegítve a település olyan fejlesztési irányokat, beavatkozásokat tervez, melyek előkészítésében és/vagy végrehajtásában valamilyen módon (megvalósítóként, partnerként, helyi jogalkotóként, egyéb együttműködőként) szerepet tud vállalni, ezáltal azok sikeres megvalósítása jobban tervezhető. A beruházások nagy részénél, különösen a gazdasági fejlesztések, komplexebb városrehabilitációs fejlesztések esetén külső piaci szereplők bevonását is tervezik. A piaci szereplők bevonása már az ITS tervezési fázisában, a megalapozó vizsgálat készítése során folytatott partnerségi egyeztetések során létrejött. Az önkormányzat az elkészült stratégiai dokumentumokat elektronikus formában közzé teszi, valamint erről tájékoztatja a gazdasági szereplőket, főbb szervezeteket, felhívva a figyelmet az esetleges együttműködésre.

A projektek megvalósításához külső – elsősorban állami és európai uniós- forrás nagymértékű igénybevételére van szükség. Emellett elengedhetetlen a helyi szintű együttműködések kialakítása, meglévő együttműködések megtartása. A szervezett és strukturált együttműködési módok igénybevételével a helyi vállalkozók megoszthatják elképzeléseiket a fejlesztési irányokról, vállalati célokról, melyekben az önkormányzat együttműködésére számítanak. Habár a gazdasági program elsősorban az önkormányzati beruházásokra koncentrál, a megfogalmazott célok megvalósításába, valamint egyes beruházásokba magánbefektetők bevonását is tervezi.

## **IV.1. KULCSPROJEKTEK**

Harkány város 2023-2030-ig tartó időszakra vonatkozóan olyan kulcsprojekteket határozott meg, melyek megvalósítása elengedhetetlen a hosszútávú átfogó célok teljesüléséhez:

### **IV.1.1. Gyógyhelyfejlesztés:**

Cél a természetes gyógytényezők, a gyógyvíz és az erre közvetlenül építő egészségügyi, egészségturisztikai és medical-wellness attrakciók, termékek és szolgáltatások tematikus fejlesztése. A beavatkozás keretében az alábbiak megvalósítására kerül sor:

* Harka Szolgáltatóház kialakítása: A „Muslinca sor” helyén a Harka Szolgáltatóház megépítése, melyben élményközpontú innovatív attrakciók és szolgáltatások (kiállítótér, felnőtt játszótér és szabaduló szoba, gyermek játszóház), valamint a turistafogadás látogatóbarát feltételeinek biztosítása érdekében turisztikai információs pont, bolthelyiség, vendéglátó egység és köztéri nyilvános illemhelyek kerülnek kialakításra.
* Vonzó városkép kialakítása: A Bajcsy-Zsilinszky Endre utca felújítása, korzó kialakítása, a fürdő főbejárata előtti tér felújítása, esztétikus szökőkút kiépítése, zöldterületek felújítása, növelése, parkosítás, pihenőhelyek kialakítása, köztéri bútorok kihelyezése
* Infrastruktúrafejlesztés: Az attrakció gyalogos megközelíthetőségének biztosítása érdekében a Bartók Béla utcában a rendkívül rossz állapotú járda felújítására kerül sor. Elektromos kerékpár/gépkocsi- töltési lehetőség későbbi burkolatbontás nélkül történő kialakításának biztosítása. A gyógyhely központjában kerékpár tárolók kerülnek elhelyezésre.
* A parkoló zónában kialakításra kerül 2 db akadálymentes parkolóhely, valamint a terület északi végében egy busz le- és felszálló hely. A tervek között szerepel a Bajcsy-Zsilinszky Endre utca rendezésének és csapadékvízelvezetésének megvalósítása.

### **IV.1.2. Gyógyfürdő fejlesztés:**

Harkány fő idegenforgalmi adottságát a kéntartalmú, főleg psoriasis, ízületi gyulladások és nőgyógyászati problémák esetén kiemelkedően jó hatású, magas hőfokú gyógyvize jelenti. Az ITS és a gazdasági program fő céljai közé tartozik a Gyógyfürdő infrastrukturális fejlesztése és szolgáltatások bővítése. A beavatkozás többek között az alábbiakat tartalmazza:

* Új medencék kialakítása (hullámmedence, mediterrán medence), új ételudvar és öltöző kialakítása a strandfürdő területén.
* Új fürdő főbejárat és tér kialakítása a Kossuth utca felől, parkosítás, parkolók kialakítása, régi strandfürdő bejárat felújítása.
* Új gyógyászati épület kialakítása vízgyógyászati szolgáltatásokkal. Wellness szolgáltatások bővítése, új vízi attrakciók bevezetése.
* Fedett sportuszoda kialakítása a jelenlegi 50 méteres sportmedence újjáépítésével és téliesítésével.
* Csőhálózat korszerűsítése, új kút fúrása, víztározó kialakítása a fürdőbővítés utáni ivóvízkapacitás biztosítása céljából.
* Harkányi Gyógyfürdő Zrt. területén növényház (üvegház) kialakítása, valamint meglévő gépház felújítása.
* Az új gyógyászai szárny elkészülte után a jelenlegi gyógyászati épületben felszabaduló terek újrahasznosítása (öltözők, mosdók, wellness, pihenőtér, stb.). A 2. sz épület minőségi fejlesztése.
* Palackozó üzem kialakítása.
* A gyógyfürdő villamosenergia fogyasztásból adódó költségeinek minimalizálását célzó napelempark továbbfejlesztése, mely a teljes energiaellátást fedezi. A tevékenységek hozzájárulnak az intézmény primerenergia-fogyasztásának, valamint az intézmények ÜHG kibocsátásának csökkentéséhez.
* A Gyógyfürdő elfolyó termálvíz hőszivattyús hasznosítása.
* A fürdő üzemeltetésének hatékonyságát növelő okos megoldások alkalmazásának bevezetése.
* Minőségi szálláshelyfejlesztés: Négycsillag superior, a fürdővel közvetlen összeköttetésben álló szálloda építése a jelenlegi irodaépület helyén. Harkány Város Önkormányzata befektetési portfóliót készít és tudatosan keres magánbefektetőt a gyógyfürdő melletti területre, aki felépít és működtet egy négycsillagos szállodát. Harkányi Gyógyfürdő Zrt. területén apartmanházak kialakítása annak érdekében, hogy a fürdővel történő közvetlen összeköttetéssel rendelkező szálláshely kialakítása megvalósuljon.

## **IV.2. HÁLÓZATOS PROJEKTEK**

A Város hálózatos projektjei, amelyek több, egymáshoz kapcsolódó, hasonló jellegű projektelemből állnak, és/vagy a város jelentős részére kiterjednek, és nem soroltak a kulcsprojektek közé. A beavatkozások legtöbb esetben 2030-ig megvalósulnak, a nem az önkormányzat bevonásával megvalósítandó fejlesztések esetében az ütemezés nem becsülhető.

A beavatkozások fókuszában Harkány esetében a közlekedési, zöldfelületi, és közmű rendszerek fejlesztései mellett a zöld-, és digitális átállást célzó beavatkozások, valamint városmarketinget és turisztikát célzó beavatkozások állnak. Ezek a következőek.

### **IV.2.1. Harkány bel- és csapadékvízelvezetési rendszereinek továbbfejlesztése**

Az elmúlt években, évtizedekben bekövetkezett változatos, szélsőséges időjárás Harkányban többször jelentős belvíz elöntéseket okozott, melynek következtében komoly károk keletkeztek a településen lévő épületekben, utakban és kertekben. A problémák oka a rossz és hiányos belterületi csapadékvíz elvezető hálózatra vezethető vissza. Ezen károk helyreállítását a város az alábbi projektek megvalósításával részben már orvosolta: Lanka csatorna fejlesztése, és Harkány csapadékelvezetési rendszerének fejlesztése, de szükséges további területek rekonstrukciója is.

### **IV.2.2. Szennyvízhálózat fejlesztése**

A víziközmű vagyon állami tulajdonba és fenntartásba került 2023. évben, a hálózatfejlesztés azonban szükséges a városi infrastruktúra hiánytalan és biztonságos működése érdekében, többek között az alábbiakra:

* Üdülőterületi szennyvízelvezetés és csapadékvízelvezetés megvalósítására.
* Szennyvíztelep felújtására, az elavult technológia korszerűsítésére.

### **IV.2.3. Ivóvízellátás fejlesztése**

A víziközmű vagyon állami tulajdonba és fenntartásba került 2023. évben, a hálózatfejlesztés azonban szükséges a városi infrastruktúra hiánytalan és biztonságos működése érdekében. Szükséges az ivóvízhálózat bővítése, korszerűsítése, új kút fúrása, új ellátóvezeték kiépítése, valamint a jelenlegi hálózat műszaki állapotának javítása is.

### **IV.2.4. Városi közlekedés és mobilitásfejlesztés**

Harkány egészére nézve szükséges a városi közlekedés és mobilitásfejlesztés átfogó fejlesztése. Ehhez az alábbi fejlesztési elemek megvalósítása javasolt:

* Buszpályaudvar felújítása, korszerűsítése.
* P+R autóparkoló és kerékpártároló fejlesztése a buszpályaudvar mellett.
* A Bartók Béla utcától északra egy állandó és a fürdő bővítés tartalék területén egy ideiglenes parkoló kialakítása a Gyógyhely és Gyógyfürdő Akcióterületről szabályzással kiszorított autók és a többlet forgalom elhelyezésére.
* Kossuth L. utca forgalmi rend változtatása, forgalomcsillapítás, parkolósávok kialakítása. A Gyógyfürdő új főbejáratának kialakítása a Kossuth utcában, új tér kialakításához kapcsolódó forgalomszabályozás. A Petőfi utcától az Ady utcai leágazóig Korzó kialakítása van tervben az alábbi beavatkozási irányokkal: forgalomlassítás, sétány kialakítása kitelepült szolgáltatásokkal, üzletek, kávézók, stb elhelyezése. Két oldalon lévő szervízút felülvizsgálata (önkormányzati tulajdon).
* Forgalomtechnikai fejlesztés: MOL kút alatti 02 hrsz-ú út kiépítése és a Bajcsy-Zsilinszky utca összekötése szilárd úttal, a fürdő megközelítése érdekében.
* Bartók Béla utca végének összekötése a Siklósi úttal, illetve Bartók Béla utca alatti üdülőterületi belső út kiépítése.
* Elektromos töltőállomás létesítése, okos forgalomszabályozás és városüzemeltetés.
* Északi központi parkoló kialakítása.
* A város közútjainak, járdáinak, folyamatos felmérése, fejlesztések és felújítások elvégzése, közlekedésbiztonsági eszközök fejlesztése.

### **IV.2.5. Megújuló energiahordozók részarányának növelése**

Megújuló energiahordozók részarányának növelése az önkormányzaton kívüli szektorban.

### **IV.2.6. Zöldülő, élhető város, klímabarát fejlesztések**

Zöldülő, élhető város, klímabarát fejlesztések megvalósítása:

* Harkány arborétum/Parkerdő továbbfejlesztése.
* Csónakázó -tó és vizes élőhely bemutató és rekreációs ökopark kialakítása: A Szúnyog-csárda menti természetes holtág és patak térségében komplex élőhely-rekonstrukció és természetes vízi attrakció fejlesztése a cél. A kialakítandó vizes élőhely egyszerre jelentené a meglévő, erősen eutrofizált víztest megújulását, és egy újabb, az itt tartózkodás idején a rekreációt szolgáló attrakció kialakítását.
* Városi parkokban a közösség számára járható, használható gyepek, sport - és játék célt szolgáló zöldfelületek, játszóterek további kialakítása.
* A város közterein kreatív konténeres fa – és dísznövény kihelyezés.

### **IV.2.7. Környezetvédelmi fejlesztések**

Környezetvédelmi fejlesztések megvalósítása:

* Hazai szabványoknak is megfelelő házi vegyes tüzelésű rendszerek elterjesztése a tisztább levegőért.
* Kert és nem térburkolat – családi, közösségi és iskola -kert program megvalósítása.

### **IV.2.8. „Okos város” fejlesztések (Harkány digitális átállását támogató fejlesztések)**

Harkány digitális átállását támogató „okos város” fejlesztések megvalósítása, többek között: központi, turisztikai szempontból kiemelt területek kivételével nem működik egységes, összehangolt térfigyelő-rendszer a településen, ezért a térfigyelő-rendszer bővítése, a település teljes területét lefedő térfigyelő kamera-hálózat létrehozása szükséges.

### **IV.2.9. Városmarketing, turisztikai marketing, (lakossági) szemléletformálás**

Cél olyan városmarketing stratégia, mely hozzájárul a város népességmegtartó erejének és turisztikai vonzerejének növeléséhez. Ennek eszközei: imázsépítés, szlogen, brand kialakítása, médiamegjelenések (köztük közösségi média), applikáció létrehozása, térképek, kiadványok (több nyelven), naprakész útikönyvek készítése, Study tours szervezése, stb. A városmarketing részeként országos hirdetési kampány létrehozása tervezett minden év elején. A marketing tevékenység kiemelt részét képezi online marketing kampányok lebonyolítása.

### **IV.2.10. Minőségi szálláshelyfejlesztés Harkányban (magánvállalkozások, szálláshelyszolgáltatók)**

Magánszektort érintő minőségi szálláshelyfejlesztés megvalósítása, többek között: megújuló energiafelhasználás növelése, szálláshelyszolgáltatás fejlesztés férőhelybővítés, komplex hotelfelújítás magasabb besorolás elérésével (4-5 csillagos szálláshellyé minősítés magasabb igényű vendégek bevonzása céljából).

## **IV.3. AKCIÓTERÜLETI PROJEKTEK**

Azokat a beavatkozásokat, amelyek fizikailag jól körülhatárolható területen helyezkednek el, lehetőség szerint célszerű integráltan végrehajtani. A kijelölt akcióterületek így a városfejlesztés funkcionális magjaként szolgálhatnak. Az akcióterületek kijelölése nem jelenti azt, hogy a város többi területén nem történnek átfogó fejlesztések, hiszen az önkormányzat egyéb projektjei, valamint a magánszféra fejlesztései Harkány teljes területét érinteni fogják.

A lehatárolt akcióterületeken végbemenő fejlesztések egymással összehangoltan valósulnak meg. A kijelölt akcióterületek a következők:

* Gyógyhely akcióterület,
* Városközpont akcióterület,
* Üdülőtelep akcióterület.

Az akcióterületi fejlesztések és a IV.1-IV.2. pontban bemutatott fejlesztések között átfedések vannak.

* Gyógyhelyfejlesztés (a kulcsprojektek projektek között került bemutatásra).
* Gyógyfürdőfejlesztés (a kulcsprojektek projektek között került bemutatásra).
* Városi közlekedés és mobilitásfejlesztés (a hálózatos projektek között került bemutatásra).
* Harkány bel- és csapadékvízelvezetési rendszereinek fejlesztése (a hálózatos projektek között került bemutatásra).
* Szennyvízhálózat fejlesztése (a hálózatos projektek között került bemutatásra).
* Ivóvízellátás fejlesztése (a hálózatos projektek között került bemutatásra).
* Megújuló energia részarányának növelése, napelemek telepítése.
* Piac rekonstrukció: A TOP\_PLUSZ-1.1.1-21-BA1-2022-00006 kódszámú projekt keretében a harkányi piaccsarnok felújítása. A projekt átfogó célja a helyi és mikrotérségi gazdaság fejlesztése, munkahelyek teremtése, a közösségi összetartozás erősítése a helyi termékek és helyi termelés középpontba állításával. Ezáltal a vidéki életszínvonal emelése, a fiatalok helyben tartása, az elvándorlás csökkentése és a közösségépítés. A projekt konkrét célja a meglévő piaccsarnok felújítása, ezáltal a helyi termékek előállításának, értékesítésének elősegítése, munkahelyek teremtésével a helyi gazdaság fejlesztése.

## **IV.4. A HARKÁNYBAN TERVEZETT EGYÉB FEJLESZTÉSEK**

A kulcs-, hálózatos, illetve akcióterületi beavatkozásokon kívül azonosításra kerültek egyéb, pontszerű kisebb és/vagy a település egésze szempontjából jelentős fejlesztések, amelyek között az infrastrukturális és beruházási jellegű beavatkozások mellett soft elemek is szerepelnek. Továbbá olyanok is, melyek nagy jelentőséggel bírnak a város fejlődését tekintve, azonban azok megvalósítása nem az önkormányzat hatáskörébe tartozó feladat. A beavatkozások egyaránt illeszkednek a stratégiában meghatározott célokhoz, azonban költségük és ütemezésük nem tervezhető. A megvalósítandó egyéb beavatkozások az alábbiak:

* Üzlet-, és lakóházfejlesztés Harkányban: a déli területrész belterületbe vonása, kertvárosias lakóterület kialakítása a telkek elő-közművesítése. A kialakított telkeken könnyű szerkezetes (pl: szendvicspanel falazatú) épületek kialakítása, amely hozzájárul a fiatalok helyben tartásának elősegítéséhez.
* Terehegyi Faluház fejlesztése: hőszigetelés, fűtéskorszerűsítés, udvarfelújítás és szabadtéri közösségi tér kialakítása.
* HEP-ben szereplő ESZA típusú intézkedések: a hátrányos helyzetű társadalmi csoportok és marginalizálódott közösségek társadalmi-gazdasági integrációja, a 2022-ben elfogadott új HEP-ben szereplő intézkedések megvalósítása az érintett intézmények, érdekképviseleti csoportok, civil szervezetek és adott esetben a lakosság bevonásával.
* HEP-ben szereplő infrastrukturális fejlesztések: a helyi esélyegyenlőségi programban megfogalmazott intézkedések között szereplő infrastrukturális fejlesztések megvalósítása:
* Szociális bérlakások felújítása, kialakítása: hátrányos helyzetű, átmenetileg otthon nélkül maradt helyi lakosok megfelelő lakáskörülményeinek biztosítása, helyben tartása, családok szétesésének megelőzése elavult, leromlott állapotú szociális bérlakások felújításával, lakhatóvá tételével, új szociális bérlakások kialakításával.
* Közösségi terek, kisebb infrastrukturális fejlesztések megvalósítása: Kifejezetten az ifjúság számára rendelkezésre álló közösségi tér kialakítása, a személyes találkozások bővítésére való igény felkeltésére alkalmas szabadidős programokkal.
* HEALTHY Harkány: a szezonalitás csökkentését elősegítő magánszektort érintő egészségturisztikai fejlesztések megvalósítása. A lakosság egészégének megőrzése érdekében egészségügyi vállalkozások (orvosok, bőrgyógyász, reumatológus, ortopédus, gyógytornászok, masszőrök, gyógyászati segédeszköz bolt, speciális mozgásközpontok) betelepülésének ösztönzése a város részéről kedvező betelepítési feltételek, kedvezmények biztosításával. Pl: mozgásszervi szolgáltatások, különböző testrészek rehabilitációjára specializálódott szolgáltatások, mozgásközpontok, masszázsközpontok, életmód központok, sportrehabilitáció.
* Gazdaságfejlesztési célú beavatkozások: a város jövője szempontjából elengedhetetlen a fejlett helyi gazdaság, a gazdaságfejlesztési célú beavatkozások a város egészének fejlődésére pozitív hatással bírnak.
* Ipari park 2 projekt: az Ipari park fejlesztését célzó TOP projekt megvalósítása mellett további Ipari park kialakítása szükséges (a vasút és az elkerülő út közötti területen). Az Ipari park területén a vállalkozások támogatását elősegítve inkubátorház létrehozását tervezik.
* Meglévő telephelyek fejlesztése, bővítése (magánvállalkozások): a városban működő vállalkozások meglévő telephelyeinek fejlesztése, bővítése szükséges.
* Barnamezős területfejlesztés: barnamezős rekonstrukció, szolgáltató, vagy alacsony terhelést jelentő termelő helyi kisvállalkozások gazdasági tevékenységet segítő telephelyek fejlesztése.

# **V. Harkány Város Önkormányzatának 2025-2029. évekre vonatkozó gazdasági programjában meghatározott célokhoz kapcsolódó pénzügyi eszközök**

## **V.1. Makrogazdasági környezet, a Kormány gazdaságpolitikai céljai, állami költségvetési támogatások**

A Kormány által benyújtott 2025. évi költségvetés az új gazdaságpolitika költségvetés, mely három fő pillérre épül: a jövedelmek vásárlóerejének növelésére, a megfizethető lakhatás biztosítására és a Demján Sándor programra.

A 2025. évi központi költségvetési törvényjavaslat benyújtásával egyidejűleg a Kormány meghatározta a gazdaságpolitikai főbb céljait és várható teljesítmény mutatóit. A 2025. évi költségvetés

* 3,4 %-os gazdasági növekedéssel,
* 3,2%-os inflációval,
* 3,7 %-os GDP-arányos hiánycéllal számol.

Az Önkormányzatot és intézményeit érintő kiadások meghatározásánál fenti teljesítménymutatók figyelembe vétele mindenképpen szükséges. Jelen gazdasági program készítésekor már ismert a Kormány többlépcsős minimálbéremelési programja is:

A Kormány célja a béremelési programmal, hogy a minimálbér mielőbb 400 000 forintra, míg az átlagkereset 1 millió forintra emelkedjen. A minimálbér 2026-ban 13 százalékkal, 328 600 forintra, 2027-re 14 százalékkal, 374 600 forintra emelkedik. A garantált bérminimum emelésére is megállapodás született.

A 2026. évi központi költségvetési törvény tervezése jelen gazdasági program készítésekor folyamatban van.

Fentiekre tekintettel a 2025. évi önkormányzati költségvetés elfogadásakori fő célkitűzések a következő évekre is vonatkoztathatók: az önkormányzati kötelező feladatok finanszírozásának biztosítása, a zavartalan működőképesség fenntartása, a minőségi városüzemeltetés feltételeinek biztosítása, egyéb nem kötelező támogatások fenntartása, megtartása, az elnyert projektek ütemterv szerinti teljesítése, a munkahelyek megtartása, emellett igazodni a gyorsan változó gazdasági környezethez.

Áttekintve és értékelve a 2025. évi költségvetési év feltételeit megállapítható, hogy

* az állami költségvetésen keresztül kapott támogatások minimálisan növekednek az előző évhez képest, mely elsősorban az egyes támogatási elemek fajlagos összegének emeléséből adódik, de még így is ezen felül jelentős saját bevételt kell fordítani a kötelező feladatok ellátására,
* a helyi adóbevételeink előirányzatának emelése a 2025. évben a működési kiadásaink minimális részének fedezetet biztosít, de a valorizáció megfontolása minden évben felülvizsgálat tárgyát kell képezze,
* a saját bevételeink vonatkozásában vagyonértékesítéssel minimális értékben számolunk,
* a költségvetés összeállításánál alapvető szempontként minden évben figyelembe kell venni az önkormányzat kötelező feladatainak ellátását, az önkormányzat teherbíró képességét.

## **V.2. Harkány Város Önkormányzat adópolitikai célkitűzései**

Az önkormányzati saját bevételek az önkormányzat bevételeinek növekvő hányadát adják, tekintettel arra is, hogy a központi pénzügyi kormányzat részéről az önkormányzati rendszer kialakulása óta igény, hogy a saját bevételeket folyamatosan növelni kell, az önkormányzatok gazdasági önállósulása érdekében. A kötelező önkormányzati feladatok finanszírozási rendszere évek óta változatlan, az állami támogatás növekedése nem követi a nemzetgazdasági folyamatok által eredményezett kiadási szint emelkedését, így egyre magasabb arányú saját forrást kell biztosítani az egyes feladatok ellátásához, melynek a már említettek szerint egyik legjelentősebb tétele a helyi adóbevételek köre.

A 2020-2024 évekre vonatkozó gazdasági program VIII. pontja tartalmazza az adópolitika célkitűzéseit. A korábbi program is rögzíti, hogy az adóbevételek az önkormányzat költségvetésének fontos és kiemelt részét képezik, és hogy az elmúlt években sokat javult az adófizetési morál, valamint az adóbeszedés hatékonysága. A gazdasági program X.1.3. pontjában az operatív intézkedések között főbb célként meghatározásra került az adóbevételek növelése. Ezzel kapcsolatban megjelölésre került az adóbeszedés hatékonyságának fokozása és az adó eltitkolás mértékének visszaszorítása is.

A 2025-2029. évekre vonatkozó gazdasági program adópolitikai célkitűzéseinek az alábbiakat kívánjuk meghatározni, a 2025. január hó 01. napjától hatályba lépő változások is az alábbi célok elérését szolgálják:

* Biztos bevételi forrás a költségvetési támogatással le nem fedezett üzemeltetési és – pályázati forrás hiányában – fejlesztési feladatok finanszírozására. (Ez esetünkben az építményadó mértékének folyamatos figyelésével, és valorizációjával biztosítható: 2007. év óta az építményadó mértékében változás nem történt, valorizációra nem került sor, így a 2025. évi mértékemeléssel a kiesett bevétel egy része pótolható.)
* Megvalósuljon az igazságos teher-eloszlás, melyet a differenciált építményadó mértékrendszer is szolgál (központi területen lévő ingatlanok, üdülőingatlanok, szolgáltatási tevékenységre szolgáló ingatlanok, stb. eltérő adómértéke, életvitelszerű lakhatás esetén a mentesség a helyi adókról szóló 1990. évi C. törvény – a továbbiakban: Htv. – szerinti lakás fogalmához kötése.)
* Ne hasson az adórendelet a vállalkozások fejlesztési elképzelései ellen, azaz a vállalkozások ingatlanjainak túlzó adóztatása ne történjen meg. (A helyi adókról szóló önkormányzati rendeletben ezt a célt szolgálja azon szolgáltatási tevékenységet végző vállalkozások adótétele, akik az építményadó mellett telekadót is fizetnek, valamint az Ipari park övezetben ingatlant vásárló vállalkozások eltérő telekadó mértéke.)

Az adóhatóság részéről is szükséges intézkedéseket tenni az adófizetési morál javítása érdekében:

* rendszeres tájékozódás a kintlévőségek nagyságáról, a beszedésre tett intézkedésekről, végrehajtások megindítása, végrehajtási cselekmények alkalmazása;
* adóalanyok teljes köre adóztatásra kerüljön, tájékoztatás az adóalanyi kör adatbejelentési kötelezettsége teljesítéséről, nyilvántartások egyeztetése;
* adóalanyok tájékoztatása az adóbevételek felhasználásáról, mivel a felhasználási cél és eredményei segítik az önkéntes befizetést.

Utóbbi időben megnövekedett a Polgármesteri Hivatal irányába azon adatkérések, közérdekű bejelentések száma, amelyek az adóbevétel felhasználásához kapcsolódnak, így az előbb megjelölt cél tekintetében a hiteles tájékoztatás mindenképpen a Hivatal kiemelt feladataihoz kapcsolódik.

Az adópolitikai célkitűzések között szükséges továbbá megemlíteni a helyi iparűzési adó többlet alapján meghatározandó fizetési kötelezettséget. Magyarország 2025. évi központi költségvetésének megalapozásáról szóló 2024. évi LXXIV. törvény 247. §-a szerint a szolidaritási hozzájárulást teljesítő önkormányzat a tárgyévi befolyó és a tárgyévet megelőző évben befolyt helyi iparűzési adóbevétele közötti többletnek a tárgyévi és a tárgyévet megelőző szolidaritási hozzájárulás különbözetével korrigált összegét befizeti a Területfejlesztési Alapba. A Területfejlesztési Alapból kerül biztosításra a Versenyképes Járások Program megvalósításának a fedezete. Harkány Város Önkormányzata szolidaritási hozzájárulás megfizetésére kötelezett, így minden évben érintheti majd az iparűzési adó többlethez kapcsolódó fizetési kötelezettség, a hozzájárulás mértéke azonban változó.

Az életvitelszerű lakhatás esetén a mentesség Htv. szerinti lakás fogalmához kötése jellemzően az Üh. és az Üü. övezetben életvitelszerűen lakó adózók adófizetési kötelezettségét érintette, ezért az adórendelet módosítással egyidejűleg a képviselő-testület meghozta azon határozatát, amelyben Harkány Város Önkormányzat Képviselő-testülete úgy döntött, hogy a 2025. évi költségvetés tervezésekor a költségvetésben az Üh. övezetre (víkendtelepre) vonatkozóan 15 millió forintot különítsen el településüzemeltetési, valamint beruházási- fejlesztési feladatok ellátásra. Megnőtt az övezetek lakosságszáma, így az onnan érkező településüzemeltetési problémák száma is. A képviselő-testület ennek érdekében a 2025. évtől – költségvetési lehetőségeinek a figyelembe vétele mellett – minden évben tervezi az Üh. övezet ezirányú fejlesztését a fenti határozatnak megfelelően.

## **V.3. Egyéb költségvetési bevételek és finanszírozási bevételek**

A fentiekben már kifejtésre került, hogy az Önkormányzat bevételeinek jelentős hányadát a saját bevételek adják.

Harkány Város Önkormányzat Képviselő-testülete az államháztartásról szóló 2011. évi CXCV. törvény 29/A. §-ában foglalt rendelkezésre tekintettel saját bevételeinek, és az adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegét az alábbiak szerint állapította meg a 2025. évre vonatkozó költségvetési rendeletének elfogadását megelőzően:



*Forrás: Harkány Város Önkormányzat Képviselő-testületének 9/2025. (II. 13.) határozata*

Az Önkormányzatnak a gazdasági program elkészítésekor is folyamatban van pályázati beruházása (Piaccsarnok). Benyújtásra került továbbá a „Helyi humán fejlesztések” c., TOP\_Plusz-3.1.3-23 kódszámú felhívásra pályázat, melynek megvalósítása a program megvalósulásának időszakára esik. Döntött továbbá a testület a DIMOP Plusz-2.1.1-24 kódszámú, Energia menedzsment rendszerek fejlesztése és bevezetése önkormányzatok számára c pályázat benyújtásáról. Valamennyi pályázat 100 %-os támogatási intenzitású, megvalósítási időszakuk is jelen gazdasági program időszakára esik.

Leszögezhetjük tehát azt, hogy hitelfelvétel nélkül, minél több pályázati forrás vagy saját forrás felhasználásával kerüljenek megvalósításra a jelen gazdasági programban meghatározott célok. Az Önkormányzat folyószámlahitelkerete minden évben megújításra kerül, de hitel felhasználására a költségvetés folyamatos nyomon követese és a takarékos működésre törekvés mellett nem volt szükség.

A működési bevételek tekintetében a 2025. évtől minimális emelkedést vár az önkormányzat, tekintettel arra, hogy a parkolás tekintetében a napijegyek vonatkozásában emelés történt. A vagyonhasznosításból származó bevételek növekedése az ingatlan értékesítések bevételeiből érhető el.

Itt kívánjuk megemlíteni, hogy a lakosságszám emelkedéséből adódóan növekedő külterületi lakosság részéről érkezett jelzések miatt szükséges megvizsgálni az útépítési érdekeltségi hozzájárulás bevezetésének lehetőségét, melyet már a 2025. évre vonatkozó munkatervben is jeleztünk.

# **VI. Összefoglalás**

A lakossági igények folyamatos számbavétele, a városüzemeltetési osztály részéről elvégzett alapos felmérések, felülvizsgálatok és a település idegenforgalomra, gyógyászati ellátásra támaszkodó jellege alapján, összhangban az integrált településfejlesztési stratégiával kerültek meghatározásra a 2025-2029. években elérendő fejlesztések. A fejlesztési irányok csoportosítása az ITS-ben meghatározott elvek alapján került rögzítésre.

A jelenlegi gazdasági helyzetben a 2025-2029. évekre vonatkozóan is igyekszik az önkormányzat mindent megtenni annak érdekében, hogy az önkormányzati működésben jelentős változások ne következzenek be, a napi feladatokat minden intézmény el tudja látni és a város fejlődését előre mozdító fejlesztéseket is meg tudjunk valósítani.