**Harkány Város Önkormányzata Képviselő-testületének .../.... (...) önkormányzati rendelete**

**a Szervezeti és Működési Szabályzatról szóló 26/2016. (XII. 27.) önkormányzati rendelet módosításáról**

[1] Harkány Város Önkormányzatának Képviselő-testülete az Alaptörvény 32. cikk (2) bekezdésében foglalt eredeti jogalkotói hatáskörében, az Alaptörvény 32. cikk (1) bekezdés d) pontjában meghatározott feladatkörében eljárva,

[2] a képviselő-testületi ülések előterjesztéseinek kiküldésére vonatkozó szabályok módosításáról – a szakmailag megalapozott döntéshozatal érdekében – a következőket rendeli el:

**1. §**

A Szervezeti és Működési Szabályzatról szóló 26/2016. (XII. 27.) önkormányzati rendelet 5. § (8) bekezdése helyébe a következő rendelkezés lép:

„(8) Az ülés írásos meghívóját az ülés előtt legalább 2 nappal korábban, elektronikusan kell elküldeni. A meghívónak tartalmaznia kell az ülés helyét, időpontját, a javasolt napirendi pontokat és az előterjesztő nevét, szóbeli előterjesztés esetén az erre történő utalást. Az írásos előterjesztést, teljes szöveggel és mellékletekkel a képviselőknek és a külsős alpolgármesternek a meghívóhoz mellékelni kell vagy – amennyiben a meghívóval egyidejűleg valamely előterjesztés vagy annak melléklete nem kerül a képviselők részére megküldésre – az előterjesztés megküldésével egyidejűleg szükséges tájékoztatást adni az előterjesztés megküldésének határidejéről, vagy annak bizottsági, testületi ülés megkezdése előtt történő kiosztásáról. A képviselő-testület ülésére meghívást kap a jegyző, az aljegyző valamint a Hivatal osztályvezetői, akik az ülésen teljes körű tanácskozási joggal rendelkeznek.”

**2. §**

A Szervezeti és Működési Szabályzatról szóló 26/2016. (XII. 27.) önkormányzati rendelet 6. § (1) bekezdése helyébe a következő rendelkezés lép:

„(1) A tanácskozási joggal résztvevők és egyéb érdekeltek részére a meghívót rendes ülés esetén legkésőbb az ülést megelőző 2 nappal korábban, rendkívüli ülés esetén pedig az 5. § (9) bekezdés szerint – a tanácskozási jogra vonatkozó utalás feltüntetésével – kell elektronikusan megküldeni. A tanácskozási joggal rendelkezők részére az őket érintő napirendi pont előterjesztése megküldésre vagy az ülés megkezdése előtt kiosztásra kerül.”

**3. §**

A Szervezeti és Működési Szabályzatról szóló 26/2016. (XII. 27.) önkormányzati rendelet 9. § (5) bekezdés b) pontja helyébe a következő rendelkezés lép:

*(Az ülés vezetője e jogkörében eljárva:)*

„*b)* javaslatot tesz a tárgyalandó napirendre és a tárgyalás sorrendjének elfogadására, indokolt esetben a napirendi pont elhalasztására vagy rendkívüli előterjesztés megtárgyalására, felvételére;”

**4. §**

A Szervezeti és Működési Szabályzatról szóló 26/2016. (XII. 27.) önkormányzati rendelet 12. § (1) bekezdése helyébe a következő rendelkezés lép:

„(1) Rendkívüli előterjesztésnek minősül minden olyan előterjesztés, amely az ülés meghívójában nem szerepel, továbbá az a meghívóban szereplő előterjesztés, amely nem vagy nem teljeskörűen került kiküldésre az 5. § (8) bekezdésben meghatározott időponthoz képest. A Képviselő-testület vagy bizottság –az ülést levezető javaslatára– a napirend elfogadásával dönt a rendkívüli előterjesztés megtárgyalásáról.”

**5. §**

A Szervezeti és Működési Szabályzatról szóló 26/2016. (XII. 27.) önkormányzati rendelet 13. § (7) bekezdése helyébe a következő rendelkezés lép:

„(7) A napirend előterjesztője a szavazás előtt javasolhatja a téma napirendről történő levételét, valamint javaslatát meg is változtathatja. Az indítványról a Képviselő-testület vita nélkül, egyszerű szótöbbséggel, alakszerű határozat meghozatala nélkül dönt.”

**6. §**

A Szervezeti és Működési Szabályzatról szóló 26/2016. (XII. 27.) önkormányzati rendelet 20. § (4) bekezdése helyébe a következő rendelkezés lép:

„(4) A jegyzőkönyv hitelesített példánya és mellékletei beszkennelt formában az Mötv. 52. § (2) bekezdés által megjelölt határidőben a Nemzeti Jogszabálytár Törvényességi Felügyeleti Írásbeli Kapcsolattartás modul felületére feltöltésre kerülnek, valamint közzé kell tenni az önkormányzat hivatalos honlapján.”

**7. §**

Hatályát veszti a Szervezeti és Működési Szabályzatról szóló 26/2016. (XII. 27.) önkormányzati rendelet 12. § (4) bekezdése.

**8. §**

Ez a rendelet a kihirdetését követő napon lép hatályba.

Végső előterjesztői indokolás

A Szervezeti és Működési Szabályzatról szóló 26/2016. (XII. 27.) önkormányzati rendelet (a továbbiakban: Ör.) a képviselő-testület összehívásáról az 5. §, a rendkívüli előterjesztésről a 12. § rendelkezik. Az összehívás további szabályairól az Mötv.44. §-on kívül részletes rendelkezéseket nem tartalmaz, a 44. § rendelkezése is javarészt az indítványra történő összehívás szabályait rendezi. Az Mötv. kommentárjában rögzítettek szerint a szakaszban foglaltakat  a rendkívüli ülések összehívására vonatkozó szabályként kell értelmezni.

A képviselő-testület a saját működésére vonatkozó szervezeti-, és működési szabályzatban rendelkezhet az ülés összehívásának részletes szabályairól, a meghívó tartalmáról, az előterjesztések kiküldésének módjáról és határidejéről.

A szakmailag megalapozott döntéshozatal érdekében fontos követelmény, hogy a képviselők valamennyi,  rendelkezésre álló információhoz hozzájussanak, ezért előfordulhat, hogy a meghívó kiküldésével egyidejűleg  minden előterjesztés vagy esetleg csupán az előterjesztés melléklete nem készül el, viszont a döntéshozatal napjáig ezen információk rendelkezésre fognak állni. Ezért szükséges a képviselő-testületi anyagok kiküldésére vonatkozó rendelkezések pontosítása, melyeket a rendelet módosítása tartalmaz.  A napirendi pontok elfogadásával a képviselő-testület gyakorlatilag dönt az előterjesztések elfogadhatóságáról, azok tárgyalásra való alkalmasságáról.